text:
Türkiýäniň prezidenti Rejep Taýýip Erdoganyň Siriýanyň demirgazygynda ýerleşýän Afrin şäheriniň kürtleriň gözegçiligindäki bölegine garşy serhetaşyr operasiýalary güýçlendirmek wadasy Ankaranyň ýaranlarynyň ençemesinde aladalanma döretdi.
Erdoganyň 24-nji ýanwarda eden bu çykyşy onuň ABŞ-nyň prezidenti Donald Tramp bilen geçiren telefon söhbetdeşliginiň yzýanyna gabat geldi. Tramp Erdogany “türk we amerikan goşunlarynyň arasynda konfliktiň töwekgelçiligini döredip biljek islendik hereketden saklanmaga” çagyrdy.
Ak tamyň metbugat wekili Sara Sandersiň ýaýradan beýanatynda aýdylmagyna görä, telefon söhbetdeşliginiň dowamynda Tramp Afrinde zorlugyň dowam etdirilmegi “Yslam döwleti” jeňçi toparyny ýeňmek boýunça “biziň Siriýadaky umumy maksatlarymyzyň gadyryny gaçyrýar” diýip nygtady.
Türkiýäniň premýer-ministri Binali Ýyldyrym türk goşunlarynyň gatnaşmagynda siriýaly gozgalaňçy ýaranlaryň amala aşyrýan operasiýalarynda söweş uçarlarynyň, toplaryň we tanklaryň ulanylýandygyny hem-de bu operasiýalaryň Siriýanyň çäginde 30 kilometrlik howpsuzlyk zonasyny döretmegi maksat edinendigini aýtdy.
20-nji ýanwarda başlanan “Zeýtun şahasy” atly bu operasiýa Türkiýäniň serhediniň golaýynda kürtleriň gözegçiligindäki giňişliklere gönükdirilýär.
Erdogan türkleriň ýolbaşçylygyndaky güýçleriň soňy bilen Manbije geçjekdigini aýtdy. Bu şäheri 2016-njy ýylda Birleşen Ştatlaryň penasyndaky kürt güýçleri “Yslam döwletinden” yzyna alypdy.
“Terroristleri ýok etmek”
Kürt resmisi Germaniýanyň “dpa” habar agentligine beren gürrüňinde amerikaly harbylaryň henizem Manbiçdedigini aýtdy. Bu ýagdaý NATO-nyň ýaranlarynyň arasynda tötänleýin çaknyşyk ähtmallygyny döredip biler.
“Manbije girmek bilen biz öz serhedimizdäki oýny bozarys hem-de tutuş regiony bu bozgaklardan halas ederis” diýip, Erdogan aýtdy we “terroristleriň ýoguna ýanyljakdygyna” wada berdi.
Siriýanyň hökümeti operasiýalary “Afrindäki türk agressiýasy” atlandyryp, muny ýazgardy.
Orsýetiň prezidenti Wladimir Putiniň metbugat wekili Dmitri Peskow Afrindäki operasiýalary “Moskwanyň üns bilen synlaýandygyny” we özleriniň türk hem-de Siriýa hökümetleri bilen aragatnaşyk saklaýandygyny aýtdy.
Siriýada 2011-nji ýylda protestleriň basyp ýatyrylmagy bilen turan urşuň dowamynda, ýüz müňlerçe adam wepat boldy we çaknyşyklarda Orsýet başdan-ahyra prezident Başar al-Assada möhüm goldaw berdi.
22-nji ýanwarda Orsýetiň daşary işler ministri Sergeý Lawrow Waşingtony siriýaly kürtleriň arasynda seperatist duýgulary öjükdirmekde we Siriýa hökümeti bilen ýaraşdyrmazlyk üçin, kürtleriň başyny aýlamakda aýyplady.
Lawrow Moskwada žurnalistleriň öňünde eden çykyşynda: “Bu ýa ýagdaýa düşünmezlik, ýa-da bilgeşleýin edilýän prowokasiýa” diýdi.
Reuterse gelip gowşan habarda aýdylmagyna görä, Londona eden saparynyň dowamynda ABŞ-nyň döwlet sekretary Reks Tillerson Siriýanyň demirgazygynda bolup geçýän türkler bilen baglanyşykly hadysa sebäpli Birleşen Ştatlaryň aladalanýandygyny aýdypdyr we taraplary takatlylyga çagyrypdyr.
Tillerson: “Biz Türkiýäniň öz raýatlaryny terrorçy elementlerden goramak boýunça onuň legitim hukuklaryna ýokary baha berip, ýagdaýa düşünýäris” diýdi we “Waşington Türkiýäniň legitim howpsuzlyk aladalaryna bilelikde salgylanmak üçin, iki ýurduň mümkinçiliklerine seretmegi maksat edinýär” diýip, sözüniň üstüni ýetirdi.
The Associated Pressiň habar bermegine görä, NATO-nyň ýaýradan beýanatynda Türkiýäniň terrorçylykdan ejir çekendigi we muňa garşy özüni goramaga onuň hukugynyň bardygy, ýöne Ankaranyň muny “deň ölçegli we kadaly” ýerine ýetirmelidigi aýdylýar.


c: text/html

text:
Antalýa gelýän nemes we rus syýahatçylaryň sany artýar
Türkiýäniň Antalýa syýahatçylyk zolagyna ýylyň ilkinji 4 aýynda dynç almaga gelen syýahatçylaryň sany 1,2 milliondan geçip, gelen syýahatçylaryň 50,4 göterimi nemeslerden we ruslardan ybarat
Ýanwar-aprel aýlary aralygynda Antalýa howa ýollary bilen 1 million 201 müň 653 daşary ýurtly syýahatçy geldi.
Ýylyň ilkinji 4 aýynda Antalýa gelen daşary ýurtly turistleriň sany geçen ýylyň ilkinji 4 aýyna garanyňda 41 göterim artdy.
2017-nji ýylyň ilkinji 4 aýynda 855 müň 23 daşary ýurtly syýahatçy gelipdi.
Antalýa şu ýyl iň köp syýahatçy iberen ýurt 309 müň 602 adam bilen Germaniýa boldy.
Germaniýadan soň iň köp syýahatçy iberen ýurt 296 müň 189 adam bilen Russiýa boldy.
Germaniýadan gelen syýahatçylaryň sany geçen ýylyň şol döwri bilen deňeşdirilende 35 göterim, Russiýadan gelen syýahatçylaryň sany bolsa 59 göterim artdy.
Iki ýurtdan gelen jemi syýahatçylaryň sany 605 müň 791 adam bolup, bu dereje Antalýa gelen jemi daşary ýurtly syýahatçylaryň sanynyň 50,4 göterimine deň boldy.
Ýylyň ilkinji 4 aýynda Antalýa iň köp syýahatçy iberen 3-nji ýurt bolsa 69 müň 466 adam bilen Britaniýa boldy.

robotstxt: allowed

filter: keep


text:
Internet arkaly we el ýeterli ýagdaýda fotolar üçin Täze ýyl we Kristmas kadyrlary.
1 2 3 4 5 6
.Täze ýyl we Kristmas, bular ajaýyp, köp wagtlap garaşylýan we täsin baýramçylyklaryň biri bolup durýar. Olar owadan syrlar bilen doly we mundan-da gowy geljege, we biziň süýji we ajaýyp arzuw hyýallarymyzyň hasyl bolmagyna umyt döredýär. Köp adamlar Täze ýyly özleriniň iň söýgüli bayramçylygy diýip hasap edýärler. Bu baýramçylyk elmydama öý işleri bilen we mähirler bilen doly bolup durýar. We şeýle hem şol gün birnäçe surata çekilýär. Eger-de siz şol bir stildäki suratlary görmekden ýadan bolsaňyz, biziň bu bölümimiz size ýagdaýy üýtgetmäge sanaglyja sekundyň içinde kömek eder.Bu ýerde birnäçe Täze ýyl we Kristmas foto kadyrlar internet arkaly el ýeterli ýagdaýda size hödürlenendir. Saýlanyp seçilen foto kadyr bilen siz islendik ýönekeý suratyňyzy dynç alyşdäki suratyňyzy bezäp we janlandyryp bilersiňiz. Islendik pasylda düşürilen, islendik suraty kiçi bolmadyk Täze ýyl sowgadyna öwürip bolar. Özüne çekiji teklip size maşgalaňyzy, dost ýarlaryňyzy, we söýýänleriňizi geň galdyrmagy hödürleýär. Täze ýyl kartlary we kristmas kartlary, Täze ýyl üçin foto kartlar, Kristmas üçin foto kartlar size hökman kömek eder.Size söýgüli Täze yl ýa bolmasa Kristmas kartlary saýlamak galýar, yz ýanyndan print etmek bilen üýtgeşik we ýatdan çykmajak ýagdaýda siz öz maşgalaňyzy şatlandyrarsyňyz. Dost ýaryňyzyň ýa-da maşgalaňyzyň suratyny Kristmas ýa bolmasa Täze ýyl foto kadyryna ýerleşdiriň we syn salayň, siziň sowgadyňyzyz eýýam taýýar. Kristmas we Täze ýyl güni, bu biziň geçmişimizi, häzirki günümizi, we bilinmeýän geljegimizi baglanşdyrýan baýramçylyk bolup durýar. Biziň bu bölümimiz bilen siz arkaýynlykda we tiz ýagdaýda şowhunly we owadan Täze ýyl kollažlaryny internet arkaly döredip bilersiňiz.Täze ýyl foto montaž size ýönekeý fotolary açyk we mükemmel Täze ýyl we Kristmas sowgadyna öwürmage kömek eder. Siz üçin esasan hem saýlanan Kristmas we Täze ýyl üçin ajaýyp foto effektlar hödürlenýär. We şeýlede ýene bir gezek belläp geçýäris, täze ýyl we Kristmas foto kadyrlary, Täze ýyl kartlary, Kristmas foto effektlary we kollažlar el ýeterli ýagdaýda we internet arkaly ullanylyp biliner.


text:
Galapyn, iň kyn pursatlarda baş gahrymanyň ýanynda ruhlandyrýan söýgüli ynsany ýa-da ygtybarly dosty bolýandygyna köp sanly taryhy wakalar güwä geçýär. Eger-de Sofiýa ýaly wepaly zenan bolmadyk bolsa, onda megerem, edebiýat dünýäsindäki meşhur ýazyjylaryň arasynda Nataniel Hotornyň peýda boljakdygy gümanady.
Bir sapar Nataniel öýüne dolanyp, saglyk ýagdaýynyň ýaramazlaşandygyny we mundan bu ýana agyr işlerde işläp bilmejekdigine gynanyp, ýagdaýyny aýaly Sofiýa gürrüň berýär. Sofiýanyň ümsümligi ýanýoldaşyny geň galdyrýar.
– Beýle bolsa, indi sen ahyrsoňy öz kitabyňy ýazmaga girişersiň! – diýip, Sofiýa şähdaçyk halda aýdýar.
– Dogry, ýöne men ony ýazyp gutarýançam, nämäň hasabyna ýaşarys?! – diýip, ol gamgyn jogap berýär.
Sofiýa stoluň çekereni açyp, ol ýerden bir petde pul çykarýar.
– Saňa munça pul nireden düşdi? – diýip, Nataniel geňirgenýär.
– Men seniň zehinlidigiňi mydama-da bilýärdim – diýip, Sofiýa söze başlaýar.
– Has dogrusy, ahyr bir gün seniň nusgalyk bir eseri döredip başarjakdygyňa-da ynanýardym. Şonuň üçinem her hepde öý hojalygyny ýöretmek üçin beren pullaryň bir ujundan aýryp goýýardym. Şeýlelikde, men ikimiziň kän wagtymyza ýetjek ep-esli puly ýygnadym – diýip, Sofiýa ýylgyrýar.
Şeýlelikde, Nataniel Hotornyň söýgüli aýalynyň ýardamy bilen amerikan edebiýatynda meşhur “Elwan harplar” romany peýda bolýar.
Galapyn, iň kyn pursatlarda baş gahrymanyň ýanynda ruhlandyrýan söýgüli ynsany ýa-da ygtybarly dosty bolýandygyna köp sanly taryhy wakalar güwä geçýär. Eger-de Sofiýa ýaly wepaly zenan bolmadyk bolsa, onda megerem, edebiýat dünýäsindäki meşhur ýazyjylaryň arasynda Nataniel Hotornyň peýda boljakdygy gümanady.


text:
Golf-ömri uzaldýan oýun
Şotlandiýanyň Edinburg uniwersitetiniň alymlary golf oýnunyň adam ömrüni azyndan alty ýyl uzaldýandygyny mälim etdiler. Golf bedene fiziki we psihiki taýdan dogry agram salyp, diňe bir ömri uzaltman, eýsem birnäçe keselleriň ösüş howpunyň hem öňüni alýar. Olaryň arasynda ýürek-damar ulgamy, süýji kesel, insult, göwnüçökgünlik we demenisiýa ýaly nähoşluklar bar. Statistik maglumatlara görä, biziň günlerimizde Ýer togalagynyň 50 million töweregi ýaşaýjysy golf oýny bilen gyzyklanýar. Barlag geçirijiler adamlara sportuň bu ýakymly görnüşini oýnamaga maslahat berýärler, çünki bu oýnuň ynsan ömrüni uzaltmaga ägirt uly ähmiýeti bar.
Haladym
()


text:
15-nji maýda 07:51 wagta çenli ýagdaýda Brent kysymly demirgazykdeňiz
nebit garyndysynyň iýuldaky fýuçersleriniň bahasy 1,55 göterim ýokarlanyp,
barrel üçin 51,63 dollara ýetdi. WTI kysymly nebitiň iýundaky fýuçersleriniň
bahasy 1,63 göterim ýokarlanyp, barrel üçin 48,62 dollara barabar boldy, diýip Rus
nebitgaz agentligi habar berýär.
Öňräk, iki ýurduň energetika ministrleri Aleksandr Nowak bilen Halid al-
Falihiň bilelikdäki beýannamasynda bellenilişi ýaly, RF we Saud Arabystany 24-
25-nji maýda Wenada geçiriljek duşuşykda nebiti çykarmaklygy çäklendirmek
boýunça ylalaşygyň möhletini 9 aý – 2018-nji ýylyň 1-nji apreline çenli uzaltmagy
teklip ederler. Ylalaşygyň möhletini uzaltmak meselesi 24-nji maýda gözegçilik
komitetiniň ministrleriniň duşuşygynda maslahatlaşylar. Soňra bolsa 25-nji maýda
OPEC we oňa girmeýän döwletleriň duşuşygynda maslahatlaşylar.
Soňrak al-Falihiň we Nowagyň tassyklamagyna görä, döwletler nebitiň
çykarylyşyny çäklendirmek boýunça wena ylalaşygynyň möhletini häzirki hereket
edýän şertlerde uzaltmagy teklip edýärler.
«Saud Arabystany we Russiýa birek-birek bilen ýakyn hyzmatdaşlykda
işleýärler. Görnüşi ýaly, Saud Arabystany nebitiň bahalaryny ýokarlandyrmak
isleýär...» diýip Reýter agentligi Strong Petroleum kompaniýasynyň nebit söwdasy
boýunça dolandyryjy direktory Oýşteýn Berenseniň (Oystein Berentsen)
aýdanlaryny getirýär.
OPEC ýurtlary 2016-njy ýylyň 30-njy noýabryndaky mejlisinde nebitiň
çykarylyşyny 1,2 million barrel azaldyp, günde – 32,5 million barrele çenli
çäklendirmegi ylalaşdy. OPEC-e girmeýän döwletler 10-njy dekabrda nebit
çykarmaklaryny günde jemi 558 müň barrel, şol sanda Russiýa 300 müň barrel
möçberde çäklendirmegi ylalaşdy. Ylalaşyk möhletini uzaltmak mümkinçiligi
bilen ýylyň birinji ýarymy üçin baglaşyldy, diýip Praým ýatladýar.


text:
“Aşgabat-2017” şekili Astanada EKSPO sergisinde görkezildi
Haly dokamagyň, däp bolan senetçiligiň, amaly-haşam sungatynyň ussatlary tarapyndan taýýarlanan önümler giňden görkezildi
Astanada Prezident Gurbanguly Berdimuhamedowyň we Gazagystan Respublikasynyň Premýer-ministriniň birinji orunbasary Askar Maminiň baran EKSPO meýdançasynda Türkmenistan öz ekspozisiýasynyň çäklerinde “Aşgabat-2017” uly göwrümli taslamany görkezdi. Ol sentýabrda geçiriljek sport forumy arkaly ýurdumyzyň häzirki zaman üstünliklerini, açyklygyny, parahatçylyk söýüjiligini hem-de türkmenistanlylaryň myhmansöýerligini, paýtagtymyzyň gözelligini görkezmäge gönükdirilendir. Paýtagtymyzyň ähmiýetli nyşanyna öwürlen iň häzirki zaman sport derejeli Olimpiýa şäherjiginde “ýaşyl” tehnologiýalar hem ornaşdyryldy.
Merkezi Aziýa sebitinde Türkmenistan Ýapyk binalarda we söweş sungaty boýunça Aziýa oýunlaryny kabul etmek hormatyna eýe bolan ilkinji döwletdir. Beýan edilýän owadan serişdelerde, wideo we fotoşekillerde, şeýle hem metbugat neşirlerinde şu ýyl Aziýada boljak iri sport wakasy barada giňişleýin we mazmunly gürrüň berilýär, bu ýerde Ýapyk binalarda we söweş sungaty boýunça V Aziýa oýunlarynyň nyşanlary şekillendirilen dokma önümlerini hem görmek bolýar.
Ýadygärlik sowgatlyklar we enjamlar, ýurdumyzyň dizaýnerleri tarapyndan işlenip taýýarlanylan Aziada-2017-niň şekilleri bolan sport lybaslarynyň nusgalary sergä gelenleriň aýratyn ünsüni çekýär.
Haly dokamagyň, däp bolan senetçiligiň, amaly-haşam sungatynyň ussatlary tarapyndan taýýarlanan önümler giňden görkezildi. (TDH)


text:
Türkmen Bitaraplygy ata-babalarymyzyň Adamzat Agzybirligi barada gadymyýetiň jümmüşinden gaýdýan garaýyşlaryna esaslanandyr. Bu taglymat müňýyllyklardan aşyp, özüniň döwrebaplygyny subut etdi, türkmen parasatlylygyny dünýä äşgär etdi. Garaşsyz, baky Bitarap Türkmenistan watanymyzda halk bähbitli wezipeleri öňde goýmak we çözmek, şol maksada ýetmekdäki öňe gidişlikleri döretmek işinde ilerledýän güýç bolup durýar. Erkana hem merdana halkymyz eziz Watanymyzyň parahatçylygyň we bagtyýarlygyň gujagynda abadan ýaşamagyny we ömür sürmegini maksat edinýär. Türkmen halkynda “Il bilen gelen toýda-baýram” diýen ajaýyp aýtgynyň manysy, dogrusy, diňe bir türkmen halkynyň däl-de, eýsem adamzat ähliniň dünýäde toý-baýram içre dost-dogan bolup, hoşniýetli gatnaşykda, baryş-gelişde agzybir ýaşamagyny ündeýär. Türkmenistan döwletiniň diplomatik gatnaşyklary indi tutuş Ýer ýüzüni gurşap aldy. Dünýä we adamzat Garaşsyz, Bitarap Diýarymyzyň, erkana halkymyzyň diňe bir maddy däl-de, eýsem ruhy bütewiligini hem özüne siňdirýär we bu ugurdaky umumy bähbitleriň deňhukukly we özara ynanyşmak esasynda amala aşyrylmagyna tarap ynamly ädim ädýär. “Dost-dost, mamla-rast”, “Söz aýgydy – iş, göz aýgydy-huş”, “Kimdigiňi aýtma, işiň özi görkezer”, “Özüňi-de, özgäni-de iş bilen barla”, “Akylly işinden belli” ýaly türkmen paýhasyny ýörelge edinen Prezidentimiz Bitaraplyk syýasatymyzyň ynsanperwerlik ýoluny ýöredýär. Onda birek-biregi sylamak, çuňňur hormat goýmak derejesini iki tarapyň-da öňde goýulan wezipä we mümkinçiliklere iş bilen, ony anyk hasaba almak bilen maslahatly-geňeşli, oýlanşykly çözgütleri kabul etmek ündelýär. Dünýäde ykrar edilen Prezidentimiziň Ýörite Hökümetara toparlaryny döretmk başlangyjy häzirki wagtda dünýä döwletleri bilen ikitaraplaýyn we köptaraplaýyn gatnaşyklarda özüni äşgär görkezýär we bu syýasy ýörelgäniň ýeke-täk dogry çözgütdigini indi bütin dünýä bilýär. Munuň özi Türkmen Bitaraplygynyň ynsanperwerlikli ýolunyň gadymy akabadan gaýdyp, döwrebaplaşan syýasy usuldygyny mälim etmek bilen onuň dünýäde umumy kabul ederlik derejä göterilendigine güwä geçýär. Şeýlelikde döwrebaplaşan türkmen bitaraplygy häzirki zaman dünýäsinde ähliumumy parahatçylykly, durnukly ösüşe öz täsirini ýetirýär. Türkmen Bitaraplygynyň döwrebaplygyny ýagşy niýetlerden gelip çykýan adalatlylyk we halallyk düzýär. Ygtybarlylyk, ygrarlylyk, ynam-ygtykatlylyk häzirki zaman dünýäsinde türkmen Bitaraplygynyň abraý-derejesini has-da belende göterýär. Türkmen Bitaraplygy gadymy ruhy-ahlak sütünlere daýanmak bilen halkymyzyň ýagşy, hoş niýetlerini dünýäde amala aşyrýar. Ýurdumyzda geçirilýän halkara derejeli sergilerde, ylmy maslahatlarda, konferensiýalarda, simpoziumlarda türkmen halkynyň açykgöwünliligi, myhmansöýerligi ýurdumyzda öňe sürülýän “Açyk gapylar” syýasatynyň ähmiýetini hasda artdyrýar. Daşary ýurtlardan gelýän döwlet baştutanlarynyň, işewürleriniň, , alymlaryň sözlän sözüniň soňy hemişe türkmen myhmansöýerligine bolan çäksiz hoşallyk duýgusy bilen beýan edilýär. Ine, şeýle ajaýyplyklara ýugrulan türkmen Bitaraplygynyň döwrebaplygy dünýä dolup, şan-şöhrata beslenip, sebitde we bütin dünýäde islenip barýar. Ol isleglilik bolsa, onuň juda derwaýyslylygyndadyr. Derwaýyslyk bilen adamzat özüniň dogry, ösüşli ýolunyň gadymy köklerini seljerýär we oňa täzeçe öwüşgin, maddy we ruhy güýç berýär hem-de onuň hanasyny giňeldýär. Dünýäde şeýle belent maksatdan ugur alýan türkmen Bitaraplygyny älem-jahan ýenede bir gezek ykrar etdi: Birleşen Milletler Guramasynyň Baş Assambleýasynyň 69-njy mejlisi 193 döwletiň goldamagynda Türkmen döwletiniň Hemişelik Bitaraplyk derejesini, onuň ýörelgelerini we hukuk esaslaryny goldaýan ýörite rezelýusiýany kabul etdi. Bu rezolýusiýada şeýle setirler bar: 1. Türkmenistanyň yglan eden hemişelik bitaraplyk hukuk ýagdaýyny goldaýandygyny täzeden beýan edýär; 2. Birleşen Milletler Guramasyna agza döwletleri Türkmenistanyň bu hukuk ýagdaýyny hormatlamaga we goldamaga hem-de onuň garaşsyzlygyny, özygtyýarlylygyny we çäkleriniň bitewüligini hormatlamaga täzeden çagyrýar; 3. Türkmenistanyň hökümetiniň 2015-nji ýyly “Bitaraplyk we parahatçylyk ýyly” diýip yglan etmek baradaky çözgüdini hem-de Türkmenistanda 2015-nji ýylyň dekabrynda “Bitaraplyk syýasaty: parahatçylygyň, howpsuzlygyň we ösüşiň hatyrasyna” atly halkara maslahatyny geçirmek baradaky çözgüdini goldaýar. Bu waka bilen Prezidentimiz ähli türkmen halkyny tüýs ýürekden gutlady. Bu gutlaga biz hem goşulýarys.
Türkmen Bitaraplygynyň täze ykrarnamasy
-
parahattm
2 years ago
- tüweleme


text:
Öýjükli geçirimler
Ýakyn adamyň hasabynyň üstüni ýetirmek üçin töleg kartyny satyn almak ýa-da kompaniýanyň ýakyndaky ofisini agtarmak hökman däl – muny öz öýjükli telefonyňyzdan ediň! «Öýjükli geçirimler» Size puly öz hasabyňyzdan islendik wagt "MTS"-iň beýleki müşderiniň hasabyna geçirmäge mümkinçilik berýär.
Hyzmat diňe Türkmenistanyň şahsy taraplaryna, raýatlaryna berilýär.
Anyk maglumatlary satuw we hyzmat ediş ofislerinden alyp bilersiňiz.
Telefony: 0890, +99366300890
Puly öz hasabyňyzdan "MTS"-iň beýleki müşderiniň hasabyna geçirmek üçin ýüztutmany ibermek gerek, şondan soň pul geçirimini tassyklamaly.
Ýüztutmany ibermek
Şu komandany aýlaň: *113# müşderiň telefon belgisi # geçirimiň pul möçberi #
Müşderiň telefon belgisini 8 belgili ölçegde aýlaň, Mysal üçin: 66322222.
Geçirimiň pul möçberini bütewi san hökmünde – manatda görkeziň.
Üns beriň! Ýüztutmany iberip, Siz hyzmaty bermegiň şertleri bilen ylalaşýarsyňyz.
USSD-komandasy iberilenden soň Siz geçirimi tassyklaýan SMS-hasabytyny alarsyňyz.
Ýüztutmany ibermek
Şu komandany aýlaň: *113# müşderiň telefon belgisi # geçirimiň pul möçberi #
Müşderiň telefon belgisini 8 belgili ölçegde aýlaň, Mysal üçin: 66322222.
Geçirimiň pul möçberini bütewi san hökmünde – manatda görkeziň.
Üns beriň! Ýüztutmany iberip, Siz hyzmaty bermegiň şertleri bilen ylalaşýarsyňyz.
USSD-komandasy iberilenden soň Siz geçirimi tassyklaýan SMS-hasabytyny alarsyňyz.
Eger USSD-komandasy sypaýylyk bilen düzülmese, onda Siz iberilen USSD-komandasyny ýerine ýetirmäge mümkinçilik bolmazlygynyň sebäpleri görkezilen USSD-habaryny alarsyňyz. Tölegi alyja Siz tarapyndan görkezilen pul möçberi üçin onuň hasabynyň doldurylandygy hakynda SMS-habar hem geler.
Serişdeleri geçirýänler üçin çäklendirmeler:
Bir pul geçiriminiň möçberi - azyndan 1 manat
Geçirimden soň Siziň hasabyňyzdaky iň az galyndy - 3 manat
Gije-gündizde geçirimiň ýokary möçberi - 1500 manat
Bir gezek üçin geçirimiň ýokary möçberi - 100 manat
Geçirim üçin ýüztutmalaryň ikisiniň arasyndaky iň az aralyk - 5 minut
Bir müşderi üçin gije-gündizde geçirimleriň mümkin bolan ýokary sany - 15 gezek
Gije-gündizde ýerli wagt bilen 00:00:00-dan 23:59:59 aralygyndaky wagtlaýyn interwal kabul edilýär.
Gije-gündizde ýerli wagt bilen 00:00:00-dan 23:59:59 aralygyndaky wagtlaýyn interwal kabul edilýär.


text:
ABŞ-nyň baş sudy geçen aýda Nýu Ýorkda ýük ulagyny sürüp sekiz adamy öldürmekde aýyplanýan özbegistanly immigranta garşy 22 sany aýyplamany öňe sürdi, şol sanda oňa adam öldürmekde we ekstremist “Yslam döwleti” toparyny goldamakda günä bildirdi.
21-nji noýabrda mälim edilen giň göwrümli aýyplaw netijesinde 29 ýaşly Saýfullo Saipow sekiz adamyň ölümine sebäpkär bolmakda we 12 adamyň janyna kast etmäge synanyşykda aýyplandy. Saipowyň günäsiniň tassyklanan ýagdaýynda ol ölüm jezasyna höküm edilip bilner.
Saipow 21-nji oktýabrda Manhettende Dünýä söwda merkezleriniň bir wagt duran ýeriniň golaýynda kireýne alnan ýük ulagyny pyýadalaryň barýan ýodasyna süreninden soň, gaçyp gutulmaga synanyşanda ele salynypdy.
Şol hüjüm Nýu Ýorkda 2001-nji ýylyň 11-nji sentýabryndan bäri ýüze çykan iň köp pidaly hüjüm bolupdy.
Saipow dessine terrorçylyk bilen baglylykda suda çekildi, emma prokurorlaryň subutnama toplamagy üçin birnäçe hepde gerek boldy.
Saipowyň aklawçysy suduň çykaran kararyny dessine kommentirlemedi.


text:
Berkarar döwletimiziň Bagtyýarlyk döwründe hormatly Prezidentimiz Gurbanguly Berdimuhamedowyň taýsyz tagallasy bilen bedenterbiýä we sporta raýatlarymyzy işjeň çekmek babatda uly işler alnyp barylýar. Bu ugurda yglan edilýän dürli bäsleşikler ýaşlarda çuňňur gyzyklanmalary artdyrýar.
2017-nji ýylyň sentýabr aýynyň 10-15-i aralygynda Balkan welaýatynyň Hazar şäherinde erkekleriň arasynda sportuň basketbol görnüşi boýunça “Dragon Oil” kompaniýasynyň “Saglyk” Kubogy ugrundaky ýaryşy geçirildi.
Balkan welaýatynyň Hazar şäheriniň Sport baradaky komitetiniň we Hazar şäheriniň “Dragon Oil” kompaniýasynyň guramaçylygynda geçirilen bu ýaryşda Türkmenistanyň Gurluşyk we binagärlik ministrliginiň “Gurluşyk we binagärlik sport kluby” hojalyk müdirliginiň “Gurluşykçy” basketbol topary I orna mynasyp boldy we olara Balkan welaýatynyň Hazar şäheriniň Sport baradaky komitetiniň Hormat haty, medaly hem-de Kubogy gowşuryly.


text:
A gyz neçün daşa dönüp dymýarsyň ?
Belli karar belli jogap bolmazmy ?
Sözle janym,niçik oýa çümýärsiň ?
Habarlaşmak asylly däp bolmazmy ?
Goşa mertlik gerek yşka baş ursaň,
Göwnüm galar syryň menden ýaşyrsaň,
Beýdip näzlim nazaryňdan düşürseň,
Aşygyň örtenip kebap bolmazmy ?
Diňleseň çak boldy diňle gyz sesim,
Arzuwym dünýäm sen,belent höwesim,
Seniň gyzgyn mähriň,meniň yhlasym,
Jana-jan bolmaga sebäp bolmazmy ?
Aýtmaga uýalsaň sözleriň bile,
Gysmyljyrap güler ýüzleriň bile,
Her dem öpüp ala gözleriň bile,
Göwnümi awlasaň sogap bolmazmy ?
Söýmekden başga meň näme ýazygym,
Bir ýylgyrşyň bolar bir ýyl azygym.
Ah,şonam köp görýäň maňa näzigim,
Goňşy gyz heý sende ynsap bolmazmy ?
Aman Annamyradow
Bolmazmy
A gyz neçün daşa dönüp dymýarsyň ?
-
Lalehan
1 month ago
- Ol şahyr öñ hiç eşitmändim, siz bilýäñizmi?
-
Barbary
2 weeks ago
- Lalehan şol şahyr baradaky mowzukdan.
Şahyryň çagalara we ulylara niýetlenen 10-a golaý kitaby çap edilýär.1989-njy ýylyň Noýabr aýynyň 13-ne Türkmenistanyň ýazyjylar birleşiginiň agzasy bolýar. Şahyryň goşgularynyň aglaba bölegi Maýagözeli wasp edilýär. Şahyryň "Seni küýsedim","Ýadyňda sakla","Dilden ogrynça","Sen otursaň ýanymda" « Bilbil menden, gül senden », « Mekanym» ýaly 10-larça goşgularyny aýdym edip ýerine ýetirdiler we ýetirýärler. Zehinli şahyr Aman Annamyradow 37 ýyl düşekde ýatyp. 1991-nji ýylyň 7-nji Noýabrda aradan çykýar. Şahyryň "Seni küýsedim" diýen goşgusy esasynda klip edip çykarypdyrlar, şon-da şahyryň kynçylykly we döredijilikli geçen ömür ýoluny ynandyryjy we tolgundurjy beýan edipdirler. Şahyryň entek çap edilmedik goşgylary hem okyjylara garaşýar. Şahyryň hormatyna oba mekdebinde onuň ömüri we döredijiligine bagyşlanan muzeý hem döredilipdir.


text:
Türkmenistan we Ýaponiýa telekommunikasiýalar we maglumat tehnologiýalary ulgamynda hyzmatdaşlygy giňeldýär
Türkmenistanyň Ministrler Kabinetinde we Aragatnaşyk ministrliginde “Sony Corporation” ýapon kompaniýasynyň wekiliýeti bilen duşuşyk boldy. Wekiliýete ikitaraplaýyn gatnaşyklary has-da ösdürmek maksadynda sapar bilen ýurdumyzda bolýan şol kompaniýanyň baş dolandyryjysy Hajime Nakamura ýolbaşçylyk edýär.
Mälim bolşy ýaly, innowasion elektronika hem-de beýleki ýokary tehnologiýaly önümleri işläp taýýarlamakda öňdebaryjylaryň biri bolan bu iri transmilli kompaniýa bilen telewideniýe, kinematografiýa we sanly ulgamlarda netijeli köp ýyllyk hyzmatdaşlyk 2013-nji ýylda hormatly Prezidentimiz Gurbanguly Berdimuhamedowyň Ýaponiýa resmi saparynyň barşynda gyzyklanma bilan ara alnyp maslahatlaşyldy. Döwlet Baştutanymyz bu korporasiýanyň Tokio şäherindäki edara binasyna baryp, ýurdumyzyň iň gowy dünýä tejribesini çekmäge hem-de dünýäniň öňdebaryjy kompaniýalary bilen işewür hyzmatdaşlygy ýola goýmaga gyzyklanma bildirýändigini aýtdy. “Sony” korporasiýasy hem şolaryň hataryna girip, onuň innowasion, döwrebap önümleri hiliň we ygtybarlylygyň özboluşly kepili bolup durýar.
Şu gün geçirilen duşuşyklaryň barşynda wekiliýetiň baştutany Hajime Nakamura Türkmenistanda okgunly ösýän ykdysadyýetiň esasy pudaklarynyň uly mümkinçilikleriniň bardygyny we kuwwatynyň artýandygyny belläp, Ýaponiýanyň işewür toparlarynyň söwda-ykdysady gatnaşyklary giňeltmäge çalyşýandygyny aýtdy. Şunda “Sony” korporasiýasynyň geljegi uly türkmen bazarynda ornuny has-da giňeltmäge aýratyn gyzyklanma bildirýändigi bellenildi. Bu ýerde daşary ýurtly işewür hyzmatdaşlaryň netijeli işlemegi üçin ähli şertler döredildi.
Ýurdumyzy ösdürmegiň ileri tutulýan ugurlary bilen şertlendirilen hyzmatdaşlygyň esasy ugurlaryny ara alyp maslahatlaşmagyň çäklerinde, häzirki döwürde milli ykdysadyýetimiziň ençeme pudaklarynda öňdebaryjy tehnologiýalar görnüşindäki maýalaryň çekilmegine uly ünsüň berilýändigi bellenildi. Bu babatda dünýäde esasy orny eýelän Ýaponiýanyň öňdebaryjy tejribesi Türkmenistanda giňden ulanylýar. Dürli ugurlarda ýapon hyzmatdaşlary bilen bilelikde amala aşyrylýan iri taslamalar munuň aýdyň mysalydyr.
Duşuşygyň barşynda korporasiýanyň täze tehnologiýa işleri bilen tanyşdyryldy, olary teleradio ýaýlymlarynda, iri sport ýaryşlaryny hem-de beýleki ähmiýetli iri möçberli çäreleri surata düşürmekde we ýaýlymlara bermekde, kinematografiýa hem-de sanly aragatnaşyk we howpsuzlyk ulgamlarynda peýdalanmak netijeli bolup durýar. Şunuň bilen baglylykda, milli habar beriş serişdeleriniň hem-de telekommunikasiýalar ulgamynyň işini kämilleşdirmäge gönükdirilen taslamalary amala aşyrmaga gatnaşmak baradaky teklipler beýan edildi.


text:
Türkmenistanyň Ýaş alymlar merkezi işiniň ilkinji ýylynyň jemini jemledi
TÝAM-yň döredilmeginiň bir ýyllygyna bagyşlanyp, Ylymlar akademiýasynda geçirilen mejlise Merkeziň we onuň ýokary okuw mekdepleriniň hem-de pudaklaýyn YBI-leriniň ýanynda hereket edýän bölümleriniň alymlary, ýolbaşçylarydyr agzalary, şeýle hem Magtymguly adyndaky Ýaşlar guramasynyň wekilleri gatnaşdylar.
Duşuşykda ýerine ýetirilen işleriň jemi jemlenildi, TÝAM-nyň ýanyndaky ylym mekdebi hakynda düzgünnama we TÝAM-yň 2018-nji ýylda göz öňünde tutulýan çäreleriniň meýilnamasy tassyklanyldy. Şeýle hem “Ýaş alym, ylym we tehnika” atly ylmy-populýar žurnal döretmek barada tekliplere garaldy.
TÝAM-yň başlygy Azat Ataýewiň belleýşi ýaly, ýaşlar ylmy bileleşiginiň howandarlygynda ýokary okuw mekdeplerinde, YBI-lerde, ýörüte orta okuw mekdeplerinde Ýaş alymalr geňeşlriniň 50-den gowragy döredildi.
Merkeziň işeňňir agzalary ýaş türkmen alymlarynyň möhüm işleriniň maglumatlar bazasyny döretdiler. Şeýle hem ylmy laboratoriýalaryň ýazgysy taýýarlanyldy. Ylmy taýdan işläp taýýarlamarlyň birnäçesi önümçilige ornaşdyryldy.
TÝAM-da işewürlik pikirleriň kemala gelmeginden döreýän täzelikler TYA-nyň Tehnologiýalar merkezinde gurnalan bäsleşikde görkezildi. Ýaş alymlaryň iň gowy işleri bilen tanyşmaga telekeçiler, dürli döwlet edaralarynyň wekilleri çagyryldy. Bäsleşikde köpçülikleýin hem-de özbaşdak taslamalardyr işläp taýýarlamalaryň jemi 78-si görkezilip, Ylymlar akademiýasynyň we Ýaş alymlar geňeşleriniň gurluş bölümleriniň ýolbaşçylary olaryň ylmy taýdan ähmiýetliligne baha berdiler.
Şu güne çenli Merkezde önümçilige ornaşdyrmaga taýýar wajyp teklipleriň ençemsi hasaba alyndy. Olaryň arasynda ilkinji türkmen netbugynyň integral shemasynyň topologiýasyny işläp taýýarlamak hem bar, oňa ýerli “Aýdyň gijeler” hojalyk jemgyýetiniň telekeçileri gyzyklanma bildirdiler, Türkmenistanyň Gurluşyk ministrligi onuň paýdarydyr. “Aýdyň gijeler” HJ-nyň goldamagynda ýaş alymalryň ylmy makalalarynyň birinji ýygyndysy neşir edildi.
Ýa-da başga bir mysal—awtomatlaşdyrylan ýyladyşhananyň işlenilip taýýarlanylmagy, onuň paýtagtymyzyň Botanika bagyndaky synaglary şowly geçdi. Türkmenistanyň Senagat ministrligi “mikroelektron shemalary sowatmagyň passiw ulgamyna” gyzyklanma bildirdi. Bu ylmy iş 2017-2021-nji ýyllara Türkmenistanda ylmy barlaglaryň we innowasion tehnologiýalaryň netijeliligni ýokarlandyrmagyň Döwlet maksatnamasynyň ýörüte sanawyna girizildi.
Türkmen döwlet ulag we aragatnaşyk instituty hem-de Türkmenistanyň Oguz han adyndaky Inžener-tehnologiýalary uniwersiteti Ýaş alymlar geňeşleriniň arasynda innowasiýalar babatda liderlerdir.
Ýaş alymlar merkeziniň işini ýaýmak üçin “Aşgabat” telekanaly bilen bilelikde “Zehinleriň gözleginde” atly ylmy-populýar gepleşik döredildi. Oňa tomaşa edýänler diňe bir ýaş alymalryň işleri bilen yzygiderli tanyşman, eýsem sms-ses bermek arkaly has geljegi uly ylmy teklipleri we ideýalary goldap hem bilerler.
2018-nji ýyla TÝAM-yň işi meýilleşdirilende ýaş alymaryň ylmy işleriniň netijelerinden haýyr görmeklige, ykdysadyýetiň dürli pudaklaryny ösdürmek boýunça döwlet maksatnamalaryny üstünlikli durmuşa geçirmekde olaryň mümikinçiliginden peýdalanmaga esasy üns çekildi.


text:
Ýewropa basketbol çempionady şu gün başlaýar
36-njy Ýewropa basketbol çempionady şu gün başlaýar
Şu gün Çehiýada başlajak çempionada Türkiýäniň Milli ýygyndy zenan basketbol komandasy bilen birlikde 16 komanda 4 topar görnüşinde gatnaşar.
Toparlarynda ilkinji ýeri eýelän komandalar göniden çärýek finala gatnaşmaga hukuk gazanar.
Toparlarynda 2-nji we 3-nji ýeri eýelän komandalar bolsa çärýek finala gatnaşmak üçin öz aralarynda bäsleşer.
Toparara bäsleşikler 19-njy iýunda tamamlanar.
Türkiýäniň Milli ýygyndy zenan basketbol komandasy B toparynda şu gün Türkiýe bilen sagat 16.00-da Slowakaiýa, ertir 21.30-da İtaliýa we 19-njy iýunda sagat 16.00-da hem Belarus bilen bäsleşer.


text:
Türkiýäniň ýokary okuw jaýlary umumy orta bilim hakyndaky şahadatnamadaky (atestat) bahalaryň netijesi boýunça daşary ýurt talyplaryny okuwa kabul edýär. Her bir ýokary okuw jaýynyň resminamalary kabul ediş seneleri we şertleri bir-birinden tapawutly bolmak bilen, umuman alanyňda öňümizdäki günlerde resminamalary kabul edilişik seneleriniň halk köpçüligine ýetirilmegine garaşylýar. Şol sebäpli, Türkiýäniň ýokary okuw jaýynda bilim almak isleýän dalaşgärler resminamalaryny taýýarlamak möwsümine girişdi. Türkiýäniň Aşgabatdaky Bilim Geňeşçisi hormatly Zübeýir Ýylmazyň ýaňy-ýakynda www.atavatan-turkmenistan.com habar saýty bilen eden söhbetdeşliginde beren maglumatyna görä, Geňeşlik talaba laýyk we dogry terjime edilen talyp resminamalaryny bir güniň dowamynda tassyklap berýär. Şol sebäpli Türkiýede ýokary bilim almak isleýän raýatlar, resminamalaryny talaba laýyk we dogry terjimesini üpjün etmeli, soňra, Türk Bilim Geňeşliginde tassyk etdirmeli bolup durýar. Uniwersiteti gazanan talyplar Türkiýäniň Aşgabatdaky Ilçihanasyndan talyp wizasyny almalydyr. Şonda, köp resminamalary täzeden terjime etmezlik we iki gezek terjime çykdajysyny etmezlik üçin, ilki başdan Türkiýäniň Aşgabatdaky Ilçihanasynyň tassyk edýän terjime merkezleri bilen işleşmek talyplar üçin bähbitli bolup durýar.
Dalaşgärler ähli resminamalar taýyn bolandan soňra göniden-göni degişli uniwersitetiň yglan eden senelerinde şol ýokary okuw jaýynyň resmi saýtlarynyň üsti bilen resminamalary tabşyryp bilerler. Emma, gerek bolan ýagdaýda degişli ýurduň kanunçylygyna laýyklykda hereket edýän Maslahatçy kompaniýalara hem ýüz tutup bilerler.
Gerekli Resminamalaryň sanawy
- Türkmenistanyň raýatynyň pasportynyň nusgasy,
- Türkmenistanyň raýatynyň biometrik pasportynyň nusgasy,
- Pasportlaryň Türkiýäniň Aşgabatdaky ilçihanasynyň (bilim geňeşligi) tarapyndan tassyk edilen terjimesi
- Orta bilim hakyndaky şahadatnamanyň (atestat) nusgasy
- Atestatyň Türkiýäniň Aşgabatdaky Bilim geňeşligi ýa-da Ilçihanasy tarapyndan tassyk edilen Türk dilindäki terjimesi
- Orta bilim hakyndaky şahadatnamanyň (atestat) Türkiýäniň bilim ulgamy bilen barabarlygy barada Türkiýäniň Aşgabatdaky bilim geňeşliginiň tassyknamasy,
- Orta bilim ulgamynyň soňky 3 ýylynyň bahalarynyň ortaça görkeziji baradaky resminama, terjimesi we Türkiýäniň Aşgabatdaky bilim geňeşliginiň tassyknamasy.
Eger Siz, Türkiýäniň ýokary okuw jaýlaryna resminamalary tabşyrmak boýunça maslahat hyzmatlaryny almak isleýän bolsaňyz, onda, Atavatan Danışmanlık ve Tercüme Merkezine ýüz tutup bilersiňiz! Türkiýäniň kanunçylygyna laýyklykda Stambul şäherinde esaslandyrylan kompaniýa, Türkmen we Türk dillerinde hyzmat berýär. Kompaniýa bilen habarlaşmak üçin IMO Atavatan : +90 532 401 71 52 hasabyna goşulyp soraglaryňyza jogap alyp bilersiňiz!
Atavatan Danışmanlık ve Tercüme Merkezi
Aksaray mahallesi Koçibey sokak, Erler Apt No:34 D:7 Kat:4 Fatih/ İstanbul
E: Mail Adres : atavatanltd@gmail.com
Telefon : +90 532 401 71 52 (Türkiye)
Telefon : +90 212 633 4000
IMO Atavatan : +90 532 401 71 52
WhatsApp Atavatan : +90 532 401 71 52
Degişli Habar :
Resminamalaryň terjimesinde Makul Hyzmat
Türkiýede bilim almak isleýän talyplar ýokarda sanawy görkezilen resminamalary taýýarlaýan pursady Makul Hyzmat Terjime Merkeziniň terjime hyzmatlaryndan peýdalanyp bilerler. Terjime hyzmatynyň her bir resminama sahypasy üçin bary ýogy 12 manat.
Terjimede online terjimäniň hözürini görüň!
Resminamaňyzy online ibermek mümkinçiliginiň bardygyny hem unutmaň. Online terjime hyzmatlaryndan peýdalanmak Size terjime merkezlerine azyndan iki gezek gidip ýol we wagt çykdajylaryny etmekden halas eder. Eger Siz Türkmenistanyň dürli welaýatlaryndan Paýtagtymyza gelýän ýagdaýyňyzda, paýtagtymyza gelmezden öň resminamalaryňyzy online ulgamdan ugradyň we Türk Ilçihanasynyň we Bilim geňeşliginiň talabyna laýyk terjimäňizi taýyn edeýliň!.
Resminalaryňyzyň suratyny çekiň we IMO hasabymyzdan ýa-da elektronik poçtamyza iberiň, wagtyňyzy we ýol çykdajylaryňyzy tygşytlaň!. IMO hasabymyz Tel:+993 63 78 96 73, E-poçta salgymyz: makulhyzmat@gmail.com.
Wiza Anketa Doldurmakda Terjime Hyzmaty
Makul Hyzmat Terjime Merkezi Türkiýä wiza ýüz tutmalarynda resminamalaryň terjimesinde we anketa doldurmak üçin terjime hyzmatlaryny hödürleýändigini habar berýär. Mälim bolşy ýaly Türkiýäniň Aşgabatdaky Ilçihanasy tarapyndan 1 Aprel 2018 senesinden başlap wiza ýüz tutmalarynda online ýazylyşyk prosesine geçilýär. Şol sebäpli online terjime hyzmatynyň ähmiýeti has artýar. Türkiýä wiza ýüz tutmalarynda gerekli resminamalaryň terjimesi üçin Makul Hyzmat Terjime Merkezinden hyzmat alyp bilersiňiz. Makul Hyzmat Terjime Merkeziniň IMO resmi hasabyna goşulmak bilen online terjime hyzmatyny almak, şeýle hem anketa doldurmak boýunça terjime hyzmatlary barada has anyk maglumatlary almak mümkin!
Makul Hyzmat IMO hasabyna goşulyň : +993 63 78 96 73
Habarlaşmak üçin
Makul Hyzmat Terjime Merkezi
Aşkabat, Ankara köçesi, 25, A Blok, 401
E: Mail Adres : makulhyzmat@gmail.com
Telefon : +993 63 78 96 73
Telefon : + 993 12 96 48 55


text:
ABŞ-nyň prezidenti Donald Tramp 10-njy maýda Ak Tamda Orsýetiň daşary işler ministri Sergeý Lawrow bilen geçirjek geleşiginde Siriýany we beýleki halkara meselelerini ara alyp maslahat eder, diýip Ak Tamyň resmileri 9-njy maýda habar berdi.
Duşuşyk Trampyň döwlet başyna geçeli bäri Orsýetiň ýokary derejeli resmisi bilen ýüzbe-ýüz geçirjek ilkinji gepleşigi bolar. Bu duşuşyk Orsýetiň Trampyň saýlaw kampaniýasyna goşulyşan bolmagynyň güman edilýän wagtyna gabat geldi.
Trampyň Lawrow bilen gepleşikleri, Orsýetiň daşary işler ministriniň ABŞ-nyň döwlet sekretary Reks Tillerson bilen 10-njy maýda geçirjek duşuşygynyň yzýany göz öňünde tutulýar.
Tramp 2016-njy ýylyň saýlaw kampaniýasynda Orsýet bilen has gowy gatnaşyga çagyryş edipdi, emma häkimiýet başyna geçeli bäri NATO-nyň Orsýetiň harby taýdan güýçlenmegi bilen bagly hereketlerine garşy durmak boýunça tagallalaryny goldapdy.
Lawrow Waşingtona 2013-nji ýylda bäri ilkinji gezek barýar. Onuň bu sapary Siriýada zorlugy bes etmek boýunça Türkiýäniň, Orsýetiň we Eýranyň araçylygynda geçen hepdede ylalaşyga gelinmeginiň yzýanyna gabat geldi.


text:
Türkmenistanyň Bilim Ministrliginiň maglumat tagtasyna ýerleşdirilen maglumata laýyklykda, Höküketara ylalaşyk esasynda döwlet tarapyndan daşary ýurt döwletlerine okuwa ugradylan raýatlar ýokary we orta hünär bilimi hakyndaky resminamalarynyň Türkmenistanyň çäginde ykrar edilendigi baradaky Ykrar şahadatnamasyny almak üçin Türkmenistanyň döwlet edaralarynda işleýändigini tassyklaýan kepilnama getirmeli.
Işe ýerleşmek üçin Ykrar şahadatnamasy talap edilen halatynda raýatyň Türkmenistanyň Bilim ministirligine ýüz tutmagy boýunça ýokary ýada orta hünär bilimi hakyndaky resminamasynyň ykrar edilendigini tassyklaýan Güwähat berilýär.
Hökümetara ylalaşyk esasynda Döwlet tarapynda daşary ýurt döwletlerine okuwa ugradylan raýatlara Türkmenistanyň döwlet edaralarynda işleýändigini tassyklaýan kepilnama getiren halatynda ýokary we orta hünär bilimi hakyndaky resminamalarynyň Türkmenistanyň çäginde Ykrar edilendigi baradaky şahadatnamalary beriler.
Resminamalaryň Terjimesi üçin
Makul Hyzmat Terjime Merkezine
Ýüz Tutup Bilersiňiz
Aşkabat, Oguzhan-Ankara Caddesi, A Blok, Makul Hyzmat Ofis, 4. Kat, 401
E: Mail Adres : makulhyzmat@gmail.com
Telefon : +993 63 78 96 73 (Türkmenistan)
Resmi Line ID : @makulhyzmat
Resmi Line Hesabı : https://line.me/R/ti/p/%40makulhyzmat
Türkiýede okamak üçin maslahat almak üçin
Atawatan Danyşmanlyk LTD şereketine
Ýüz tutup bilersiňiz
Habarlaşmak üçin
Stambul, Güneşli Mah, Kırazlı Cad. Önka İş Merkezi, N 8 D/116, Güneşli-Stambul
E: Mail Adres : tercume@atavatan-turkmenistan.com
Telefon : +90 532 401 71 52 (Türkiye)
Telefon : +90 212 550 61 49 (Türkiye)


text:
4G LTE — diýlip atlandyrylyşynda 4G (iňlisçe fourth generation) dördünji nesliň ulgamydygyny aňladýar. 4G ulgamlaryna maglumat berijileriň giňeldilen mümkinçiliklerine eýe bolan geljegi bar ulgamlar degişlidirler. LTE (iňlisçe longterm evolution) — bu UMTS-iň kämilleşdirilen akyl standartynyň aňlatmasydyr. LTE standarty häzirki günde barbolan iki standartyň biri we geçirijisiz aragatnaşygyň dördünji nesliniň talaplaryna doly jogap berýän hökmünde elektrik aragatnaşygyň Halkara bileleşigi tarapyndan tassyklanyldy.
Şeýlelik bilen, 4G LTE — bu jebis aragatnaşygyň dördünji neslindäki ulgamlaryň maglumatlaryny ňokary tizlikde bermegiň tehnologiýasydyr.
4G LTE-niň dördünji nesliniň ulgamy jebis gurluşlar bilen deňsiz-taýsyz iň ýokary tizlikde internede girmäge mümkinçilik berer.
4G LTE ulgamy üçin binýatlaýyn stansiýadan jebis terminala maglumatlary geçirmegiň dabaraly ýagdaýda beýan edilişiniň tizligi 100 Mbit/s, şol bir wagtda 3G-niň öňki nesli hökmünde HSDPA protokoly boýunça tizligiň 7.2Mbit/s nazaryýet çägini üpjün edýär.
4G LTE ulgamyndaky trafik bahasy 3G WCDMA ulgamy bilen deňdir.
Nyrhnama meýilnamalary hakynda giňişleýin.
Trafigiň paketleri Internete birikmekde tygşytlamaga1 mümkinçilik berýär.
Gije Internet arzan2.
Maglumyty geçirmegiň giňişleýin nyrhy
TMCELL 4G LTE ulgamyna girmek üçin özüňiziň smartfonyňyzyň ýa-da USB modeliňiziň 4G LTE standartyna goldaýandygyna göz ýetiriň, munuň üçin özüňiziň enjamyňyzy ýa-da ony öndürijileriň saýtyny peýdalanmagyň gollanmasyna üns beriň.
Siz özüňiziň TMCELL SIM kartynyň UMTS täze standartyna eýe bolup durýandygyňyzy barlaň. Eger siziň eliňizdäki GSM standartynyň köne SIM karty bolsa, onda TMCELL-iň hyzmat edýän ýakyn jaýyna baryp, ony çalşyň.
4G LTE boýunça Internede giriş TMCELL ähli tarif meýilnamasynda alyp bilersiňiz, onuň üçin "LTE ulgamyna giriş" hyzmatyny birikdiriň.
Häzirki wagtda 4G LTE ulgamy diňe Aşgabat we Türkmenbaşy şäherlerinde işleýär.
4G LTE ulgamyna birikmek üçin TMCELL-iň ady agzalan şäherlerdäki islendik ofisine ýüz tutup bilersiňiz.
1) 4 Gb ýa-da 10 Gb öňünden tölenilen paketleri satyn alnanda, 1Мb Internet-trafigiň nyrhy nyrhnama meýilnamasynyň esasy bahasyndan pes bolar. Hyzmat hakynda giňişleýin.
2) "Gijeki Internet" hyzmatyň çäginde gije sagat 02:00-dan irden sagat 09:00-a çenli Internete girmegiň nyrhy 1 Mb üçin 0,03 manada çenli azaldylýar. Hyzmat hakynda giňişleýin.


text:
4 Haziran 2016 Cumartesi
Türkmenistanyň Prezidenti Karara Gol Çekdi
Türkmen halkynyň ata-babalarynyň beýik ynsanperwerlik ýörelgelerine esaslanyp hem-de Türkmenistanyň we Owganystan Yslam Respublikasynyň arasyndaky dost-doganlyk we hoşniýetli goňşuçylyk gatnaşyklaryndan ugur alyp, Owganystanyň Hyrat welaýatynyň Turgundy şäherçesinde işe giriziljek 20 orunlyk çaga dogrulýan öýüni degişli önümler, derman we saglygy goraýyş maksatly serişdeleri bilen üpjün etmek we onuň açylyş dabarasyny ýokary derejede geçirmek maksady bilen, Türkmenistanyň Prezidenti Karara gol çekdi.
Resminama laýyklykda Türkmenistanyň Saglygy goraýyş we derman senagaty ministrligi, Türkmenistanyň Dokma senagaty ministrligi hem-de Türkmenistanyň Senagatçylar we telekeçiler birleşmesi Owganystanyň Hyrat welaýatynyň Turgundy şäherçesinde işe giriziljek 20 orunlyk çaga dogrulýan öý üçin derman we saglygy goraýyş maksatly serişdeleri ynsanperwer kömek hökmünde Owganystan Yslam Respublikasyna muzdsyz bermäge borçly edildi.
***
Türkmenistanyň Prezidentiniň Karary bilen, Ýazmyrat Şadurdyýew Oguz han adyndaky “Türkmenfilm” birleşiginiň başlygy wezipesine bellenildi.
***
Türkmenistanyň Prezidentiniň Karary bilen, Durdymyrat Gurbanowiç Gadamow Türkmenistanyň Ylymlar akademiýasynyň Himiýa institutynyň direktory wezipesine bellenildi.
Kaydol: Kayıt Yorumları (Atom)


text:
Şu gün «Awaza» milli syýahatçylyk zolagyndaky kongresler merkezinde “Beýik Ýüpek ýoly — täze ösüşlere tarap” atly halkara forum geçirildi. Onuň açylyşyna hem-de dabaraly mejlisine hormatly Prezidentimiz Gurbanguly Berdimuhamedow gatnaşdy.
Ýokary derejeli duşuşygyň gün tertibine ulag we logistika ulgamlarynda özara bähbitli hyzmatdaşlygy ösdürmegiň, şol sanda portlaryň kuwwatyndan netijeli peýdalanmagyň meseleleri girizildi. Şunuň bilen baglylykda, bu wekilçilikli forumyň ajaýyp wakanyň — sebit hem-de yklym ähmiýetli möhüm ulag-üstaşyr merkeze öwrüljek Türkmenbaşydaky Halkara deňiz portunyň açylmagynyň öňüsyrasynda geçirilmegi bellärliklidir.
Bitarap Türkmenistan halkara hyzmatdaşlyk meselelerinde işjeň orny eýeläp, köp şahaly ulag düzümini döretmek boýunça anyk başlangyçlary öňe sürýär we daşary ýurtly hyzmatdaşlar bilen bilelikde bu ugurda iri taslamalary üstünlikli durmuşa geçirýär. Biziň ýurdumyz ençeme gezek şu mesele boýunça iri forumlaryň geçirilýän ýerine öwrüldi. Olaryň hatarynda ýokary derejeli halkara maslahat we BMG-niň howandarlygynda guralan Durnukly ulag boýunça ählumumy maslahat bar. Bu forumlar 2014-nji ýylyň sentýabrynda hem-de 2016-njy ýylyň noýabrynda Aşgabatda geçirildi. Olaryň netijeleri boýunça kabul edilen möhüm ähmiýetli resminamalar — Aşgabat Jarnamasy we Aşgabat Beýannamasy strategik ulag ulgamynda netijeli gatnaşyklary ýola goýmak hem-de ösdürmek boýunça umumy tagallalary birleşdirmekde saldamly goşant boldy.
Häzirki zaman şertlerinde bu ulgam dünýä hojalyk gatnaşyklarynyň durnuklylygyna we deňagramlylygyna gönüden-göni täsir edýän dünýä ykdysadyýetiniň esasy ugurlarynyň biri bolup durýar, durnukly ösüşi üpjün etmegiň wezipelerini çözmekde möhüm orun eýeleýär. Şoňa görä-de, milli Liderimiz Gurbanguly Berdimuhamedowyň dünýä bileleşiginiň giň goldawyna mynasyp bolan oňyn başlangyçlarynyň wajypdygy hem-de zerurdygy äşgärdir. Birleşen Milletler Guramasynyň Baş Assambleýasy tarapyndan biragyzdan kabul edilen degişli Kararnamalar munuň aýdyň subutnamasydyr.
Daşary ýurtlaryň ençemesiniň hem-de abraýly halkara guramalaryň, şeýle hem ulag we logistika ulgamynda işleýän iri kompaniýalaryň wekillerini birleşdiren bu forum hem muny tassyklaýar. Türkmen tarapyndan onuň işine hökümet agzalary, ministrlikleriň we pudaklaýyn dolandyryş edaralarynyň, beýleki degişli düzümleriň ýolbaşçylary hem-de wekilleri gatnaşdylar. Çagyrylan myhmanlaryň hatarynda Türkmenistanda işleýän diplomatik wekilhanalaryň baştutanlary, şeýle hem daşary ýurtlaryň, şol sanda ýurdumyzda işleýän köpçülikleýin habar beriş serişdeleriniň işgärleri bar.
Irden hormatly Prezidentimiz Gurbanguly Berdimuhamedow halkara forumyň geçirilýän ýeri bolan “Awaza” kongresler merkezine bardy.
Eýwana geçip, milli Liderimiz ýurdumyza gelen daşary ýurt wekiliýetleriniň ýolbaşçylary bilen mähirli salamlaşdy.
Ýokary derejeli duşuşyga gatnaşyjylar resmi taýdan bilelikde surata düşenlerinden soň, forumyň açylyş dabarasy boldy.
Döwlet Baştutanymyz zala barýar, milli Liderimizi ör turup, şowhunly el çarpyşmalar bilen garşylaýarlar.
Milli Liderimiz ýygnananlara: “Türkmen topragyna hoş geldiňiz!” diýip, olara “Beýik Ýüpek ýoly — täze ösüşlere tarap” atly halkara maslahatyň işine gatnaşmak baradaky çakylygy kabul edendikleri, şeýle hem biziň halkymyz bilen Türkmenbaşy Halkara deňiz portunyň açylyş toýunyň şatlygyny paýlaşýandyklary üçin, çuňňur minnetdarlyk bildirdi. Soňra hormatly Prezidentimiz Gurbanguly Berdimuhamedow çykyşyny BMG-niň resmi dilleriniň biri — rus dilinde dowam etdi.
Biz bu ýerde köp döwletleriň ýokary wezipeli wekillerini, ministrleri, halkara guramalaryň ýolbaşçylaryny, dünýäniň dürli künjeklerinden görnükli diplomatlary, syýasy we jemgyýetçilik işgärlerini görýändigimize şatdyrys. Bu dabaralara şeýle giňişleýin derejede gatnaşylmagyna Türkmenistana goýulýan hormat, biziň maksatlarymyzyň we gyzyklanmalarymyzyň umumylygynyň görkezijisi diýip doly esasda garamaga haklydyrys diýip, döwlet Baştutanymyz aýtdy.
Bu halkara forumy geçirmek başlangyjy tötänleýin döremedi. Biz şu ýüzýyllykda Beýik Ýüpek ýoluny gaýtadan dikeltmegiň ähmiýetini üns bilen we düýpli öwrenmegiň, onuň dünýäniň onlarça döwletleriniň, ýüz millionlarça adamlaryň ösmegi, abadançylygy üçin açýan ägirt uly mümkinçiliklerini seljermegiň wagty geldi diýip hasap edýäris diýip, milli Liderimiz sözüni dowam etdi.
Häzirki wagtda Beýik Ýüpek ýoly belli bir geografik giňişlikleriň arasyndaky ulag ugry bolmak bilen çäklenmeýär. Bu düşünjäniň örän möhüm syýasy, ynsanperwerlik, dünýägaraýyş manysyna eýe bolýandygyna ynanýaryn. Esasan-da, häzirki döwrüň örän çylşyrymly, kähalatlarda bolsa biziň şaýady bolýan agyr ýagdaýlarymyzyň şertlerinde munuň ähmiýeti ýokarlanýar. Beýik Ýüpek ýoly Gündogary we Günbatary, Aziýany we Ýewropany, bu yklymlarda ýaşaýan halklary özara hormat goýmak, deňhukuklylyk, ynam, özara düşünişilmegine we açyklyga ýardam bermek ýörelgelerinde birleşdirer diýip, döwlet Baştutanymyz nygtady.
Biziň ýurdumyzda 2018-nji ýyl “Türkmenistan — Beýik Ýüpek ýolunyň ýüregi” atly şygar bilen geçýär. Bu tötänlik däldir. Köp asyrlaryň dowamynda Türkmenistan Ýewraziýa ýollarynyň çatrygy, medeniýetleriň, siwilizasiýalaryň, däp-dessurlaryň we ýörelgeleriň duşuşýan künjegi boldy. Türkmen halky bu mirasy özüne kabul etdi, ol halkymyzyň dünýägaraýşyna ornaşdy, häzirki wagtda, öz taryhymyzyň täze tapgyrynda biz Beýik Ýüpek ýolunyň üýtgewsiz gymmatlyklaryny, onuň biziň ýaş döwletimiziň kemala gelmegine we ösüşine, beýleki ýurtlar bilen gatnaşyklaryna ýetirýän oňyn täsirini gaýtadan dikeldýäris.
Bulary öz dostlarymyz hem-de bütin dünýädäki pikirdeşlerimiz bilen bilelikde amala aşyrýarys. Bu halkara maslahatyň işine giň we içgin gyzyklanma munuň subutnamasydyr. Onuň dowamynda, hakykatdan-da, düýpli we içgin gürrüňdeşligiň boljakdygyna ynanýarys, ol diňe bir gün tertibine girizilen meselä ünsi çekmek bilen çäklenmän, häzirki wagtda halkara gün tertibiniň köp sanly meselelerini çözmäge ýardam berer, şunda ulag meselesi ileri tutulýan ugurlaryň hataryna girýär diýip, döwlet Baştutanymyz belledi.
Maslahatyň barşynda ara alnyp maslahatlaşyljak meseleler dünýä ösüşiniň häzirki meýilleri babatynda ägirt uly amaly ähmiýete eýedir. Häzirki wagtda ählumumy wehimler ähli ýurtlara we sebitlere gönüden-göni howp salýar, syýasy we durmuş-ykdysady ýagdaýa düýpli täsirini ýetirýär.
Şu ýagdaýlarda dünýä bileleşiginiň ösüş maksatlarynyň umumylygyna, häzirki döwrüň wehimlerine we howplaryna bilelikde garşy durmagyň zerurdygyna göz ýetirmegi, bu ugurda iş ýüzünde çäreleri geçirmäge taýýarlygy halkara gatnaşyklaryň bütin ulgamynyň durnuklylygynyň esasy şerti bolup durýar. Bu biziň sebitimiz üçin aýratyn möhümdir, ol tutuş dünýä syýasatynyň möhüm çäkleriniň hataryna okgunly geçýär diýip, hormatly Prezidentimiz aýtdy.
Dünýäde ulag ulgamynda ählumumy wezipeleriň çözgüdini tapmak üçin tagallalary birleşdirmegiň zerurdygyna düşünmegiň hem-de şeýle hyzmatdaşlyga taýýarlygyň barha artýandygyna ynanýarys diýip, milli Liderimiz nygtady. Şunuň bilen baglylykda, biz Türkmenistanyň bu ugurda durmuşa geçirýän çärelerini dünýä bileleşiginiň goldaýandygyna ýokary baha berýäris.
Ählumumy halkara hyzmatdaşlykda düýbünden täze ugur — ulag diplomatiýasy barha berk orun eýeleýär. BMG-niň we beýleki halkara guramalaryň çäklerinde bu mesele boýunça köpugurly anyk gepleşikleriň başyny başlan Türkmenistan ulag diplomatiýasyny döredijileriň biri bolup durýar.
Bu ýere ulag ulgamynda halkara hyzmatdaşlygyň häzirki wagtda nähili ähmiýete eýe bolýandygyna göz ýetirýän, onuň ugurlaryna we geljekki mümkinçiliklerine dogry baha berýän adamlar ýygnandy diýip, döwlet Baştutanymyz belledi. Maslahatyň dowamynda emele gelen ýagdaýlara kybap gelýän hem-de hyzmatdaşlyga çemeleşmeleriň häzirki zaman talaplaryna laýyk çözgütleriň tapyljakdygyna, geljekki meýilnamalaryň kesgitlenjekdigine, täze mümkinçilikleriň açyljakdygyna şübhelenmeýärin. Beýik Ýüpek ýolunyň ornuna bagyşlanan içgin gürrüňdeşligiň döwletleriň has oňat özara düşünişmegine, garaýyşlaryň ýakynlaşmagyna, uzak geljege gönükdirilen hyzmatdaşlyk gatnaşyklarynyň täzeçe görnüşlerini we nusgalaryny işläp taýýarlamaga ýardam etjekdigine ynanýaryn diýip, hormatly Prezidentimiz nygtady.
Milli Liderimiziň belleýşi ýaly, hyzmatdaşlyk, ynam, özara hormat goýmak — bu ýörelgeler Türkmenistanyň halkara syýasatynyň esasyny düzýär. Biziň ýurdumyz islendik oňyn pikirler we teklipler üçin açykdyr. Beýleki döwletler, halkara düzümler bilen içgin we gyzyklanma bildirilip gepleşikleri geçirmäge taýýardyr. Döwlet Baştutanymyz bu ýerde, Türkmenistanyň Hazar deňziniň kenarynda ýygnananlara baý many-mazmuna eýe bolan maslahat garaşýandygyny belläp, olara tüýs ýürekden öňde boljak işde üstünlikler arzuw etdi.
Forumyň dowamynda hormatly Prezidentimiz hemmeleri ýene bir gezek mähirli gutlap, söz sözledi. Milli Liderimiz öz çykyşynda ýurdumyzyň ulag-aragatnaşyk ulgamynda halkara hyzmatdaşlyk meselelerinde ileri tutýan ugurlaryny görkezdi.
Şu gün ara alnyp maslahatlaşyljak möhüm meselelere öz çemeleşmelerini kemala getirip, Türkmenistan, ilkinji nobatda, Merkezi Aziýa Beýik Ýüpek ýolunyň aýrylmaz hem-de wajyp halkasy hökmünde garalmagyndan ugur alýar diýip, milli Liderimiz belledi. Birnäçe taryhy, geosyýasy, ykdysady ýagdaýlaryň täsirine baglylykda, bu sebit diňe bir yklym derejesinde däl, eýsem, umumymilli işlerde hem aýratyn orun tutýar we şeýle bolmagyny dowam edýär. Ýakyn geljekde tutuş dünýä syýasatynyň ösüşiniň ugry Merkezi Aziýanyň nähili boljakdygyna, bu ýerde nähili ýagdaýlaryň kesgitleýji we esasy derejä öwrüljekdigine köp babatda bagly bolar.
Şoňa görä-de, biz Beýik Ýüpek ýolunyň täzeden dikeldilmegini Merkezi Aziýasyz göz öňüne getirmegiň mümkin däldigine ynanýarys diýip, döwlet Baştutanymyz sözüni dowam etdi. Hut şu topraklaryň üstünden asyrlaryň dowamynda siwilizasiýalary birleşdiren kerwen ýollary geçipdir hem-de hut şu ýerde siwilizasiýalaryň arasyndaky gatnaşyklaryň merkezine öwrülen Gündogar bilen Günbataryň arasynda tebigy köpri kemala geldi. Biziň maksadymyz täze şertlerde hem-de döwrebap başlangyçlarda Merkezi Aziýanyň bu taryhy wezipesini gaýtadan dikeltmekden ybaratdyr.
Bu maksatlaryň amala aşyrylmagynda Merkezi Aziýanyň halkara gatnaşyklara üstünlikli goşulyşmagynyň degişli ulag-üstaşyr kommunikasiýa ulgamlarynyň döredilmeginiň möhüm ugurlaryň biri bolup durýandygy aýdyňdyr. Hormatly Prezidentimiz Gurbanguly Berdimuhamedowyň aýdyňlaşdyryşy ýaly, gürrüň Gara deňzi we Baltika sebitleriniň, Günorta we Günorta-Gündogar Aziýanyň, Ýakyn Gündogaryň deňiz terminallaryna çykmak arkaly Ýewraziýa yklymynyň giňişligini gurşap alýan ulag we üstaşyr gatnawyň ýaýbaňlandyrylan, toplumlaýyn utgaşykly düzüminiň gurluşygy barada barýar.
Bu taslama şeýle hem Hytaý, Hindistan, Pakistan, Aziýa — Ýuwaş ummany sebitiniň ýurtlary ýaly, kuwwatly ykdysady merkezlere çykmak bilen, Günorta we Gündogar ugurlarda ulag düzümine goşulmak mümkinçiligini göz öňünde tutýar diýip, milli Liderimiz belledi. Munuň özi täze, hyzmatdaşlygyň has giň gerimli görnüşiniň döredilmegini aňladyp, ählumumy geoykdysadyýetde hakyky täzeçil pikirlenmegiň, onuň ösüşiniň strategik geljegini görmegiň mysaly bolup durýar.
“Demirgazyk — Günorta”, “Günbatar — Gündogar” ugurlary boýunça geçelgeleriň çatrygynda ýurdumyzyň täsin geografik ýerleşmegini nazara alanyňda, ulag düzüminiň ösdürilmegi, elbetde, Türkmenistanyň döwlet syýasatynyň ileri tutulýan ugurlarynyň biri bolup durýar. “Türkmenistany 2011 — 2030-njy ýyllarda durmuş-ykdysady taýdan ösdürmegiň milli maksatnamasyna” laýyklykda, ýurdumyz Ýewropa, Aziýa — Ýuwaş ummany we Günorta Aziýa ykdysady ulgamlaryň gatnaşyklarynyň transkontinental ykdysady köprüsi hökmünde kesgitlenildi. Ulag hyzmatlarynda ykdysadyýetiň hem-de ilatyň isleglerini doly möçberde kanagatlandyrmaga ukyply ulag-kommunikasiýa toplumynyň depginli ösdürilmegi uzak möhletleýin maksatnamanyň binýatlaýyn serişdesi bolup durýar. Onda bu ulgamda esasy wezipeler hem-de olary amala aşyrmagyň gurallary döredilendir.
Bu barada aýtmak bilen, döwlet Baştutanymyz Türkmenistanyň ulag ulgamynyň dünýäniň ulag ulgamyna yzygiderli goşulyşmagy, “Gündogar — Günbatar” we “Demirgazyk — Günorta” ugurlarynda geçelgeleri we halkalary baglanyşdyrýan esasy uly ýollaryň ugry boýunça milli infrastrukturanyň has-da giňeldilmeginiň möhüm wezipeleriň hatarynda durýandygyny belledi.
Şunuň bilen birlikde, ulag gatnawlarynyň has uly möçberde netijeliligini üpjün etmek, içerki, üstaşyr we eksport-import gatnawlarynda ahyrky önümiň bahasynda ulag düzüminiň paýyny azaltmak boýunça çäreleriň durmuşa geçirilmegi göz öňünde tutulýar. Şunda intermodal gatnawlaryň ulag-logistiki merkezleriniň ulgamlarynyň döredilmegi bu strategiýany amala aşyrmagyň garaşylýan netijeleriniň biridir.
Täze ulag geçelgeleri bu ulgamda hyzmatlar bazaryny giňeltmäge mümkinçilik berýär diýip, hormatly Prezidentimiz Gurbanguly Berdimuhamedow sözüni dowam etdi. Bu bolsa, öz nobatynda, işjeň marketing daşary ykdysady syýasatynyň alnyp barylmagyny, halkara ulag geçelgelerine gatnaşyjy ýurtlar bilen nyrhlaryň ýagdaýyna seredip durmagy hem-de nyrh ýeňillikleriniň çeýe ulgamyny talap edýär. Häzir Türkmenistanda ulag kommunikasiýalarynyň halkara ulgamynyň “altyn halkasy” bolmaga gönükdirilen ajaýyp inženerçilik desgalary bolan demir ýol we awtomobil köprüleri ulanmaga berilýär, dünýä derejesindäki täze howa menzilleri gurulýar.
Ýurdumyzyň deňiz flotunyň hem-de ähli degişli düzümleriniň ösdürilmegi strategik ähmiýete eýe bolýar diýip, milli Liderimiz sözüni dowam etdi. 2013-nji ýylyň awgustynda badalga berlen Türkmenbaşy şäheriniň Halkara deňiz portunyň gurulmagy onuň möhüm düzümi boldy. Häzir ol üstünlikli tamamlandy.
Bu desganyň iri möçberliligine baha bermek kyn diýip, hormatly Prezidentimiz Gurbanguly Berdimuhamedow belledi. Meýdany 152 gektara golaý bolan täze Halkara deňiz portunyň taslamasy parom, ýolagçy we ýük terminallarynyň gurulmagyny nazarda tutýar. Bir wagtyň özünde gämileriň 17-sine hyzmat edip bilýän deňiz duralgalarynyň umumy uzynlygy 1800 metrden gowrakdyr. Port ýylda 300 müň ýolagça we 75 müň ýük ulaglaryna hyzmat edip biler hem-de 400 müň konteýneri daşap biler.
Deňiz portunyň umumy geçirijilik kuwwaty, nebit önümlerini hasaba almanyňda, 17 million tonna ýüke barabardyr. Portuň giňişliginde gämileriň hereketine, ýük ýüklemek we düşürmek işlerine gözegçilik hemra, awtomatlaşdyrylan ulgamlaryň kömegi bilen amala aşyrylar.
Türkmenbaşydaky Halkara deňiz portunyň desgalary bilen bir hatarda, “Balkan” diýen gämi gurluşyk we gämi abatlaýyş zawody hem guruldy. Ýylda poladyň 12 müň tonnasyny işlemek mümkinçiligine eýe bolan bu zawod gämileriň dördüsini gurmaga hem-de 20 gämini abatlamaga niýetlenendir.
Türkmenistanyň Baştutanynyň belleýşi ýaly, täze port toplumy iri möçberli ýük akymlarynyň ýolda bolmagynyň wagtyny hem-de aralygyny ep-esli gysgaltmaga mümkinçilik berip, Aziýa we Ýewropa ýurtlarynyň arasynda ykdysady we söwda hyzmatdaşlygy hil taýdan täze derejä çykarmak bilen, Gara deňziň ýakasyna, Ýewropa, Ýakyn Gündogar, Günorta Aziýa we Aziýa — Ýuwaş ummany sebitiniň ýurtlaryna çykmak üçin has oňaýly şertleri döredýän deňiz gatnawlarynyň häzirki zaman ulgamyny kemala getirmegiň möhüm halkasy bolmaga gönükdirilendir.
Şonuň bilen birlikde, Ýewraziýa giňişliginde ulag akymlaryny işjeňleşdirmek üçin ägirt uly mümkinçilikler açylýar, sebitara we yklymara aragatnaşyklary täze strategik häsiýete eýe bolýar diýip, milli Liderimiz belledi. Elbetde, porty gurmak baradaky çözgüt kabul edilende, ilkinji nobatda, içerki zerurlyklardan ugur alyndy. Türkmenistanyň Günbatary, Hazar deňziniň kenary ýurdumyzyň örän depginli ösýän sebitleriniň biridir.
Bu ýerde kuwwatly senagat, energetika, ulag, kommunikasiýa düzümi döredilýär, häzirki zaman gazhimiýa senagatynyň binýady tutulýar. Biziň maksadymyz döwrebap deňiz düzümini gurmak arkaly tutuş milli ykdysadyýetimiziň has-da depginli ösmegine, onuň dürli ugurlaryna maýa goýumlaryny çekmäge kuwwatly itergi bermekden ybaratdyr. Munuň özi Türkmenistany häzirki zamanyň senagat taýdan ösen döwletine öwürmek baradaky biziň strategik maksatlarymyza laýyk gelýär.
Şonuň bilen birlikde, muny bu gün aýratyn nygtamak gerek, Türkmenbaşy şäherindäki deňiz portunyň ähmiýeti öz-özünden milli çäklerden daşary çykýar diýip, döwlet Baştutanymyz sözüni dowam etdi. Gurmak baradaky çözgüdi kabul edip, biz ulag-logistika ulgamynda halkara hyzmatdaşlygy höweslendirmäge, onuň gurluşyna täze giňişlikleriň hem-de ugurlaryň goşulmagyna tebigy ýagdaýda gönükdiriljekdiginden ugur aldyk.
Biziň hereketlerimiziň yzygiderliligi sebitiň beýleki döwletleriniň daşarky bazarlaryna netijeli çykalgany üpjün edip biljek, yklymda hyzmatdaşlygy giňeltmäge we işjeňleşdirmäge goşmaça mümkinçilikleri açyp biljek ulag gatnawlarynyň ulgamyny döretmegiň zerurlygyna alyp bardy diýip, hormatly Prezidentimiz Gurbanguly Berdimuhamedow belledi. Hukuk binýadyny kämilleşdirmegiň hem-de ony halkara ölçeglere laýyk getirmegiň çäklerinde Türkmenistanyň Söwda deňiz gatnawynyň kodeksi kabul edildi. Biziň ýurdumyz deňizde söwda ýüzüşiniň meselelerini kadalaşdyrýan ençeme Halkara Konwensiýalaryna goşuldy.
Döwlet Baştutanymyz sözüni dowam edip, Türkmenbaşyda täze Halkara deňiz portunyň gurulmagy bu diňe bir iri möçberli we ykdysady taýdan esaslandyrylan milli taslama däldir, onuň kuwwatynyň ulanylmagy ykdysadyýetde, söwdada maýa goýumlarda köptaraply gatnaşyklary ep-esli giňeltmäge mümkinçilikleri açýar diýip belledi. Aslynda, Türkmenistanyň günbatarynda, strategik taýdan möhüm bolan Hazar sebitinde bu desganyň ulanmaga berilmegi bilen sebitara hyzmatdaşlygyny ösdürmek, Hazarara gatnawlarynyň möçberlerini we hilini artdyrmak üçin iri meýdança döreýär, ulag akymlarynyň täze gurluşy kemala gelýär.
Şunuň bilen baglylykda, milli Liderimiz bu taslamanyň ekologik düzüm bölegine ünsi çekdi. Işiň ähli tapgyrlarynda bu baradaky mesele biz üçin gürrüňsiz suratda ileri tutulýan ugur boldy diýip, hormatly Prezidentimiz Gurbanguly Berdimuhamedow Türkmenbaşydaky täze Halkara deňiz portunyň ekologiýa howpsuzlygynyň iň ýokary talaplaryna we ölçeglerine laýyk gelýändigini aýtdy.
Taslamanyň ykdysady we täjirçilik esaslandyrmalaryndan, ekologik ölçeglerinden başga-da, onuň geosyýasy ähmiýeti barada-da ýatdan çykarmaly däldir. Şunuň bilen baglylykda, döwlet Baştutanymyz Türkmenbaşy şäheriniň täze portunyň işläp başlamagynyň sebitde we onuň çäklerinden daşarda syýasy ýagdaýlara örän oňyn täsir etjekdigine, birnäçe möhüm meseleler boýunça Hazarýaka döwletleriň hyzmatdaşlyk etmegine ýardam berjekdigine, ynanyşmak hem-de bähbitleriň gabat gelmegi ýörelgelerinde yklymlaýyn döwletara aragatnaşyklaryň tutuş ulgamyna goşmaça durnuklylyk berjekdigine ynam bildirdi.
Şunuň bilen baglylykda, ol Türkmenistanyň halkara strategiýasyna takyk goşulyşýar, ulag akymlarynyň diwersifikasiýalaşdyrylmagy onuň binýatlyk we üýtgewsiz ýörelgesi bolup durýar. Biz hut köpugurly nusganyň, täze ugurlaryň döredilmeginiň zerur bolan durnuklylygy hem-de ählumumy ösüşe täze depgin berip biljekdigine ynanýarys diýip, milli Liderimiz belledi. Bu bolsa çylşyrymly, kähalatlarda bolsa mesele döredýän ýagdaýlar babatda aýratyn möhümdir. Şeýle ýagdaýlary bolsa biz häzirki wagtda dünýä ykdysadyýetinde görýäris.
Täze portuň ulanmaga berilmegi bilen, halkara we sebit düzümleri bilen hyzmatdaşlyk etmegiň goşmaça mümkinçilikleri açylýar. Şanhaý Hyzmatdaşlyk Guramasyndan, Garaşsyz Döwletleriň Arkalaşygyndan, Ykdysady Hyzmatdaşlyk Guramasyndan bolan hyzmatdaşlar bilen onuň dürli ugurlaryny we ýagdaýlaryny ara alyp maslahatlaşmaga Türkmenistan taýýardyr diýip, hormatly Prezidentimiz Gurbanguly Berdimuhamedow bu hormatly guramalary açylýan mümkinçilikleri has doly netijeli peýdalanmak maksady bilen ýakyndan gatnaşyk etmäge çagyrdy.
Türkmenbaşy portuny biziň sebitimiziň deňze çykalgasy bolmadyk ýurtlary tarapyndan peýdalanylmagynyň oňat geljegi barada aýtmak bilen, döwlet Baştutanymyz türkmen tarapynyň olar bilen hyzmatdaşlygyň ähli ugurlary boýunça giňişleýin gepleşiklere taýýardygyny tassyklady.
Milli Liderimiz ýygnananlara ýüzlenip, mälim bolşy ýaly, ulag-logistika ulgamynda hyzmatdaşlyk etmegiň meselelerine garalanda, Türkmenistan bu işlere Birleşen Milletler Guramasynyň işjeň gatnaşmagyna aýratyn ähmiýet berýär. BMG-niň derejesine ulag meselesi babatda ählumumy gepleşikleri geçirmek başlangyjy bilen çykyp, biz onuň häzir Durnukly Ösüş Maksatlarynyň ýerine ýetirilmegi bilen gönüden-göni arabaglanyşyklydygyndan ugur aldyk. XXI asyrda Milletler Bileleşiginiň möhüm meselelerini çözmäge bütin dünýäde millionlarça adamlaryň hyzmatyna bermäge, Ýer ýüzüniň serişdelerini gorap saklamaga we köpeltmäge gönükdirilen häzirki zaman ulag gurluşyny kemala getirmek häzir ýurdumyzyň ulag ulgamynda ähli halkara işleriniň özenidir diýip, döwlet Baştutanymyz belledi.
Türkmenistan bu meselä jogapkärli çemeleşip, soňky ýyllarda birnäçe wajyp başlangyçlary öňe sürdi. Şol başlangyçlar bütin dünýäde düşünmek bilen kabul edilip, goldawa eýe boldy. Onlarça döwletleriň awtordaş bolan durnukly ulag ulgamynda hyzmatdaşlyk etmek boýunça BMG-niň Baş Assambleýasynyň Kararnamalarynyň türkmen taslamalarynyň biragyzdan kabul edilmegi munuň subutnamasydyr. Şu mümkinçiliklerden peýdalanyp, hormatly Prezidentimiz Gurbanguly Berdimuhamedow köpüsi şu zalda wekilçilik edýän şol döwletleriň ýolbaşçylaryna tüýs ýürekden çykýan minnetdarlygyny bildirdi.
Halkara ulag düzüminiň ösdürilmegi barada aýdyp, ýurdumyz hemişe BMG-niň ýöriteleşdirilen düzümleri, ilkinji nobatda, BMG-niň Ýewropa Ykdysady Komissiýasy (ÝYK) hem-de BMG-niň Aziýa we Ýuwaş ummany üçin ykdysady we durmuş komissiýasy (AÝYDK) bilen has ysnyşykly hyzmatdaşlyk etmegiň we özara hereket etmegiň zerurdygyny nygtaýar.
Şunuň bilen baglylykda, Türkmenistan Halkara awtomobil ulaglary birleşiginiň, ÝYK-nyň we AÝYDK-nyň tejribesi esasynda Merkezi Aziýa üçin Türkiýä çykalgasy boljak Modal Ýoly döretmegiň mümkinçiliklerini ara alyp maslahatlaşmagy teklip edýär. Halkara awtomobil ulaglary birleşiginiň Modal Ýoly boýunça başlangyjy bu ugurda ulag geçelgelerini ösdürmek babatda biziň garaýan geljegimize doly laýyk gelýär diýip, milli Liderimiz belledi. Biz ony doly goldaýarys hem-de örän işjeň orun eýelemäge we bu taslamanyň amala aşyrylmagyna anyk goldaw bermäge taýýardyrys diýip, döwlet Baştutanymyz BMG-niň, ÝYK-nyň we AÝYDK-nyň düzümine girýän agza döwletleriniň ählisine bu meseläni içgin ara alyp maslahatlaşmaga goşulmagy teklip etdi.
Bu guramalaryň çäklerinde türkmen tarapy Owganystan — Türkmenistan — Azerbaýjan — Gruziýa — Türkiýe ulag geçelgesiniň gurluşygynyň dürli ugurlaryny ara alyp maslahatlaşmagy işjeňleşdirmäge çagyrýar.
Türkmenistan şeýle hem TRASEKA maksatnamasynyň işjeň hyzmatdaşy we gatnaşyjysy hökmünde çykyş etmäge taýýardyr. Umuman, hormatly Prezidentimiz Gurbanguly Berdimuhamedow Merkezi Aziýadan günbatar ulag geçelgesiniň döredilmeginiň Beýik Ýüpek ýoluny täzeden dikeltmegiň hem-de Ýewraziýanyň dünýä ykdysady polýuslarynyň ikisini hil taýdan täze derejelerde birleşdirmegiň tutanýerli maksatlaryny durmuşa geçirmek babatda örän uly ähmiýete eýedigine ynam bildirdi.
Türkmenistan özüniň baý serişde binýadyny, infrastrukturany, geografik taýdan ýerleşmegiň bähbitlerini halkara ykdysady, söwda, maýa goýum hyzmatdaşlygynyň, Ýewraziýada döwrebap ösüşleriň hakyky zerurlyklaryna kybap gelýän täze gurluşlaryň hem-de gatnaşyk etmegiň nusgalarynyň kemala getirilmeginiň bähbitlerine peýdalanmaga taýýardygy barada ynamly aýdypdy. Türkmenbaşy Halkara portunyň gurulmagy bu işlere Türkmenistanyň anyk we uly goşandy boldy diýip, milli Liderimiz belledi.
Türkmen taslama düzüjilerine, inženerlerine, gurluşykçylaryna, bu taslamanyň amala aşyrylmagyna goşant goşanlaryň ählisine yhlasly zähmetleri üçin minnetdarlyk bildirmek bilen, döwlet Baştutanymyz taslamanyň üstünlikli tamamlanmagyna goşantlary üçin şu ýerdäki daşary ýurt döwletleriniň we kompaniýalarynyň wekillerine minnetdarlyk bildirdi. Hormatly Prezidentimiz hemmeleri bu waka bilen gutlap, täze portuň Beýik Ýüpek ýolunyň möhüm halkasy, iki yklymyň arasynda ençeme onýyllyklar üçin deňhukukly, netijeli we özara bähbitli hyzmatdaşlyk etmäge giňden açylan derweze boljakdygyna ynam bildirdi hem-de bu ýere ýygnananlaryň ählisine berk jan saglyk, abadançylyk, işlerinde üstünlikleri arzuw etdi.
Döwlet Baştutanymyzyň çykyşy uly üns bilen diňlenildi hem-de şowhunly el çarpyşmalar bilen garşylandy.
Soňra Ekspeditorlar assosiasiýasynyň halkara federasiýasynyň prezidenti (FIATA) jenap Babar Badata söz berildi. Ol Hazaryň kenarynda geçýän halkara foruma çakylyk hem-de bildirilen myhmansöýerlik üçin hormatly Prezidentimize hoşallyk bildirip, şeýle derejedäki duşuşyga gatnaşmagyň FIATA üçin hormatly wezipedigini belledi.
Myhman ýurdumyz bilen hyzmatdaşlyga kanagatlanma bildirip, tutuş sebitiň ýurtlarynyň arasynda hyzmatdaşlygyň işjeňleşdirilmegi babatda Türkmenbaşy Halkara deňiz portunyň möhümdigini, şeýle hem onuň gurluşygynyň we enjamlaşdyrylyşynyň ýokary derejesini nygtady.
Jenap Babar Badat Beýik Ýüpek ýoluny täzeden dikeltmekde täze portuň ähmiýeti barada aýdyp, Ýewropa bilen Aziýany birleşdirýän köpri hökmünde onuň eýeleýän ornuna ýokary baha berdi. Myhman şeýle hem FIATA agza döwletleriň arasynda ýük daşamak ulgamynda hyzmatdaşlygyň ösdürilmegine federasiýanyň ýardam bermäge taýýardygyny tassyklady.
Ulag ulgamyny ösdürmek boýunça Türkmenistanyň syýasaty halkara logistik merkez hökmünde onuň tutýan ornuny pugtalandyrýar diýip, myhman aýtdy. Gazagystan — Türkmenistan — Eýran demir ýolunyň gurluşygy, ýol ulgamyny döwrebaplaşdyrmak, şol sanda ýokary tizlikli Aşgabat — Türkmenbaşy ýoluny çekmek boýunça taslamalar “Gündogar — Günbatar” we “Demirgazyk — Günorta” ugurlar boýunça ulag infrastrukturasyny ösdürmegiň meýilnamalarynyň durmuşa geçirilýändigine şaýatlyk edýär.
FIATA-nyň ýolbaşçysy Beýik Ýüpek ýoluny täzeden dikeltmek boýunça Türkmenistanyň başlangyçlarynyň federasiýa tarapyndan goldanylýandygy barada aýdyp, geljekde uly mümkinçilige eýe bolan bu ugurda bilelikde işlemäge hem-de tejribe alyşmaga gyzyklanma bildirýändigini nygtady.
Hormatly Prezidentimiz Gurbanguly Berdimuhamedow çuň manyly çykyşy üçin Babar Badata minnetdarlyk bildirip, Türkmenistanyň FIATA bilen hyzmatdaşlygynyň netijeli ösdüriljekdigine we ählumumy ulag ulgamynda halkara hyzmatdaşlygyň geljegi uly ugurlary boýunça amala aşyryljakdygyna ynam bildirdi.
Milli Liderimiz biz Ekspeditorlar assosiasiýalarynyň halkara federasiýasynyň döwletimiziň durnukly ulag ulgamyndaky tekliplerini we başlangyçlaryny goldaýandygyna ýokary baha berýäris diýip belledi. Mälim bolşy ýaly, Türkmenistanyň başlangyjy bilen BMG-niň Baş Assambleýasy degişli Kararnamalarynyň birnäçesini kabul etdi. Türkmenistanyň paýtagty Aşgabat ýokary derejeli iri forumlaryň, şol sanda 2016-njy ýylyň noýabrynda geçirilen BMG-niň Durnukly ulag boýunça ählumumy forumynyň guralan ýerine öwrüldi. Mundan başga-da, ýurdumyzda maslahatlar hem-de media forumlar görnüşinde möhüm ähmiýetli çäreleriň ençemesi geçirildi.
Hormatly Prezidentimiz şu forumyň bu ugurdaky ählumumy hyzmatdaşlygyň maksatnamalaýyn hereketleriniň dowamy bolup durýandygyny nygtap, FIATA-nyň baştutanyna tüýs ýürekden minnetdarlyk bildirdi we işiň halkara ulag we gatnawlar ýaly möhüm ulgamynda üstünlikler arzuw etdi.
Forumyň dowamynda Ginnesiň Rekordlar kitabyndan, iri halkara guramalardan, meşhur daşary ýurt kompaniýalaryndan we düzümlerden sylaglary gowşurmak dabarasy boldy. Daşary ýurtly myhmanlara söz berilýär.
Ilki bilen, meşhur Ginnesiň Rekordlar kitabynyň wekili hanym Şeýda Subaşi çykyş etdi. Myhman şu günki dabaralara gatnaşmaga döredilen mümkinçilik üçin döwlet Baştutanymyza hoşallyk bildirip, ajaýyp gazanylanlaryň ikisi mynasybetli Türkmenistanyň adyna tüýs ýürekden çykýan gutlaglaryny aýtdy.
Bularyň ilkinjisi deňiz derejesinden aşakda ýerleşen (umumy meýdany 1 million 358 müň 484 inedördül metr) iň uly deňiz portunyň gurulmagydyr.
Ikinjisi bolsa deňiz derejesinden aşakda ýerleşýän iň uly emeli ada bolup, ol göçüp-gonýan guşlar üçin örän ähmiýetli we möhüm taslama bolup durýar. Bu maglumatlaryň ählisi resmi taýdan tassyklanylandyr.
Dabaraly ýagdaýda bu ýere ýygnananlaryň el çarpyşmalary astynda hanym Şeýda Subaşi hormatly Prezidentimize degişli sertifikatlary gowşurdy.
Soňra “Ýüpek ýoly” Halkara söwda palatasynyň (SRCIC) hem-de «Tang West Market Groupyň» başlygy jenap Lu Szýançžun çykyş etdi. Ol Beýik Ýüpek ýoluny täzeden dikeltmek boýunça Türkmenistanyň Prezidenti Gurbanguly Berdimuhamedowyň başlangyjynyň HHR-iň Başlygy Si Szinpiniň teklip eden “Bir guşak — bir ýol” başlangyjy bilen ugurdaş ýerine ýetirilýändigini nygtady. Bu iki başlangyç hem halkara hyzmatdaşlygy ösdürmekde dünýäniň durmuş-ykdysady taýdan rowaçlygynyň bähbidine umumy tagallalary birleşdirmekde Türkmenistanyň hem-de Hytaýyň möhüm orun eýeleýändigine şaýatlyk edýär.
Myhman Türkmenbaşyda täze Halkara deňiz portunyň açylmagynyň ähmiýeti barada aýdyp, bu taslamanyň Beýik Ýüpek ýolunyň ugrunda ýerleşýän döwletleriň arasynda gatnaşyk edilmegine iş ýüzünde goşulan goşant bolup durýandygyny nygtady. Bu desganyň ulanmaga berilmegi geljekde Türkmenistanyň hem-de “Bir guşak — bir ýol” taslamasyna gatnaşyjy ýurtlaryň arasynda hyzmatdaşlygy işjeňleşdirmäge ýardam eder, sebitde bolşy ýaly, bütin dünýäde hem ykdysadyýetiň ýokarlanmagyna, transmilli söwda-ykdysady gatnaşyklaryň ösdürilmegine hyzmat eder.
Türkmenistanyň Prezidenti Gurbanguly Berdimuhamedowyň parasatly ýolbaşçylygynda Türkmenistan dürli ulgamlarda uly üstünlikleri gazanýar, bu bolsa halkyň abadançylygyny üpjün edýär diýip, Lu Szýançžun aýtdy. Myhman türkmen Liderine “Ýüpek ýoly” Halkara söwda palatasynyň sertifikatyny gowşurmak baradaky çözgüdi habar berip, bu şöhratly ýoly täzeden dikeltmek boýunça iki tarapyň başlangyçlarynyň durmuşa geçirilmeginiň gatnaşyjy ýurtlaryň ählisiniň halklarynyň umumy arzuwynyň hasyl bolmagyna hyzmat etjekdigini belledi.
SRCIC-niň ýolbaşçysy dabaraly ýagdaýda hormatly Prezidentimiz Gurbanguly Berdimuhamedowa gadymy Ýüpek ýoluny dikeltmek arkaly Gündogaryň we Günbataryň birleşdirilmegine ýardam edýän Türkmenbaşydaky Halkara deňiz porty taslamasyny amala aşyrmakda öňdengörüjilikli ussatlygy üçin sertifikaty gowşurdy.
Soňra Aziýa — Ýuwaş ummany sebiti ýurtlarynyň Söwda-senagat palatalary konfederasiýasynyň (CACCI) Prezidenti jenap Jemal Inaişwilä söz berildi.
Myhman hormatly Prezidentimiz Gurbanguly Berdimuhamedowy we türkmen halkyny Türkmenbaşydaky Halkara deňiz portunyň gurluşygynyň tamamlanmagy we ulanmaga berilmegi bilen tüýs ýürekden gutlap, munuň diňe bir Türkmenistan üçin däl, eýsem, Merkezi Aziýanyň ähli döwletleri hem-de täze Ýüpek ýoluna gatnaşýan ýurtlar üçin hem taryhy wakadygyny nygtady.
Türkmenistan öň hem sebitara söwda gatnaşyklarynda möhüm orun eýeläpdi, bu meşhur taryhy ýoluň dikeldilýän häzirki döwründe hem onuň eýeleýän orny barha uly ähmiýete eýe bolýar. Strategik taýdan amatly ýerleşmegi türkmen Lideriniň ýolbaşçylygynda durmuşa geçirilýän ägirt uly düzümleýin taslamalaryň ählisi ýurduň Aziýany we Ýewropany birleşdirýän täze Ýüpek ýolunda eýeleýän ornuny has-da pugtalandyrýar diýip, myhman aýtdy.
Öňdebaryjy tehnologiýalar boýunça gurlan köp sanly ýöriteleşdirilen terminallary özüne birleşdirýän köpugurly döwrebap port toplumynyň ulanmaga berilmegi Türkmenistanyň çäginden üstaşyr daşalýan ýükleriň möçberlerini köp esse artdyrmaga, onuň eksport kuwwatyny ýokarlandyrmaga, milli ykdysadyýeti güýçlendirmäge mümkinçilik berýär. Şunuň bilen baglylykda, myhman geljegiň konteýner gatnawlaryna degişlidigini nazara almak bilen, Hazar deňzindäki ilkinji täze konteýner terminalynyň ähmiýetini belledi.
Jenap Jemal Inaişwili milli Liderimizi hem-de ýygnananlaryň ählisini şu günki taryhy waka bilen ýene-de bir gezek gutlap, hormatly Prezidentimiz Gurbanguly Berdimuhamedowa hem-de türkmenistanlylaryň ählisine iň gowy arzuwlaryny beýan etdi.
Myhman çykyşyny tamamlap, CACCI-niň adyndan döwlet Baştutanymyza Beýik Ýüpek ýolunyň ugrundaky ýurtlaryň ösmegine we rowaçlanmagyna goşandy üçin sertifikaty gowşurdy.
Soňra çykyş eden Maks Plankyň ornitologiýa institutynyň direktory, professor, doktor Manfred Gar (Germaniýa) Beýik Ýüpek ýolunyň bölegi bolup durýan Türkmenbaşy Halkara deňiz portunyň açylyş dabarasyna gatnaşmaga döredilen mümkinçilik üçin hormatly Prezidentimize hoşallyk bildirdi.
Myhmanyň belleýşi ýaly, “Gündogar — Günbatar” ugry boýunça däp bolan bu söwda ýolunyň guşlar dünýäsinde hem olaryň göçüp-gonýan ýoly hökmünde meňzeşligi bardyr. Bu babatda Hazar deňziniň kenarlary göçüp-gonýan guşlaryň düşleýän hem-de gyşlaýan ýeri bolup durýar.
Şeýlelikde, adamyň ýaşaýyş-durmuş işiniň netijesinde tebigy çäkleriň ýitgisiniň öwezini dolmak maksady bilen, emeli guş adalaryny döretmek boýunça taslama täsindir hem-de aýratyn hormata mynasypdyr.
Doktor Manfred Gar hormatly Prezidentimizi tebigata hem-de adamzada peýda getirjek bu geljegi uly taslamanyň amala aşyrylmagy bilen gutlap, sebitde guşlaryň köpdürlüligini gorap saklamak üçin şertleriň döredilendigi hem-de olary goramak boýunça taslama üçin milli Liderimize Maks Plankyň ornitologiýa institutynyň sertifikatyny we sylagyny gowşurdy.
Soňra Awstriýanyň ornitologiýa merkeziniň direktory, professor Leonid Fusani çykyş etdi. Ol Türkmenbaşy Halkara deňiz portunyň açylmagy mynasybetli dabaralara gatnaşmaga çakylygy üçin hormatly Prezidentimize tüýs ýürekden hoşallyk bildirdi.
Myhmanyň belleýşi ýaly, bu taslama Türkmenistanyň mundan beýläk-de ösmegi üçin uly ähmiýete eýedir. Taslamanyň durmuşa geçirilmeginde daşky gurşawy goramak meselesine aýratyn üns berilmegi buýsançly ýagdaýdyr. Şunuň ýaly oýlanyşykly çemeleşmä, şeýle hem portuň gurluşygynyň barşynda çykarylan toprakdan emeli ada döretmekdäki başlangyja ýokary baha berip, jenap L.Fusani ekologiýa abadançylygynyň baş maksatlaryna laýyk gelýän bu çözgüdiň örän paýhasly başlangyçdygyny nygtady.
Myhman Türkmenbaşy aýlagynyň Aziýada göçüp-gonýan guşlaryň esasy ugurlarynyň ýolunda ýerleşendigini belledi. Bu ýerde guşlaryň 300-e golaý görnüşini synlamak bolýar, olary esasan-da, gyş paslynda göçüp-gonýan wagtlarynda görmek mümkindir.
Awstriýanyň ornitologiýa merkeziniň direktory şu gezekki dabaralara gatnaşmaga döredilen mümkinçilik üçin ýene-de bir gezek tüýs ýürekden hoşallygyny beýan edip, hormatly Prezidentimiz Gurbanguly Berdimuhamedowa türkmen Lideriniň tebigaty goramak boýunça aýratyn tagallalarynyň ykrarnamasy baradaky sertifikaty gowşurdy.
Soňra Gamburgdaky “PricewaterhouseCoopers” (PwC) kompaniýasynyň “Maritime Competence Center” merkeziniň ýolbaşçysy jenap Klaus Brandt çykyş etdi. Myhman döwlet Baştutanymyza Türkmenbaşydaky Halkara deňiz portunyň açylyş dabarasyna gatnaşmaga çakylygy üçin tüýs ýürekden hoşallyk bildirip, ilkinjileriň hatarynda bu döwrebap porty görmäge döredilen mümkinçilige buýsanýandygyny belledi.
Nygtalyşy ýaly, täze portuň ulanmaga berilmegi bilen Türkmenistanyň Hökümeti öz öňünde milli ykdysadyýetini ösdürmek boýunça wezipe goýdy. Bu şeýle hem tutuş Ýewraziýa üçin düzüme uly maýa goýumlary, Hazarýaka ýurtlary bilen söwda gatnaşyklaryny ösdürmegiň binýady bolup durýar. Eger şu täze deňiz porty gurulmadyk bolsa, ýük daşalyşyny we ýolagçy gatnadylyşyny has dowamly awtomobil ýollary ýa-da demir ýollary boýunça amala aşyrmaly bolardy.
Ykdysadyýetde uzak möhletli oňat mümkinçilikleri döredýän bu portuň gurulmagy we ulanmaga berilmegi bilen, Türkmenistan Merkezi Aziýa sebitinde täze standartlary ýola goýdy. Siz dogry ýol bilen barýarsyňyz diýip, jenap Klaus Brandt belledi.
Myhman hormatly Prezidentimiz Gurbanguly Berdimuhamedowy möhüm düzümleýin desganyň açylmagy bilen gutlap, milli Liderimize “PricewaterhouseCoopers” kompaniýasyndan Türkmenbaşy Halkara deňiz portunyň Iň gowy deňiz porty diýlip ykrar edilmeginiň sertifikatyny gowşurdy.
Soňra “Hamburger Hafen und Logistik AG” (HHLA) kompaniýasynyň Gamburg Konteýner terminalynyň (CTT) dolandyryjy direktory doktor Tomas Koha söz berildi. Myhman döwlet Baştutanymyza Türkmenbaşydaky täze Halkara deňiz portunyň açylmagy mynasybetli geçirilýän dabara gatnaşmaga çakylygy üçin hoşallyk bildirip, erkin söwdanyň hemişe milletleriň abadançylygynyň kepili, şeýle hem olaryň medeni taryhynyň aýrylmaz bölegi bolandygyny belledi.
Doktor Tomas Koh döwlet Baştutanymyzy şu günki ajaýyp waka bilen gutlap, hormatly Prezidentimiz Gurbanguly Berdimuhamedowa Türkmenbaşydaky Halkara deňiz portuny netijeli deňiz porty diýip ykrar etmegiň sertifikatyny gowşurdy.
Soňra Zeeland deňiz portunyň Gözegçi geňeşiniň başlygy jenap Rolf de Boer çykyş etdi.
Şunuň ýaly wekilçilikli foruma gatnaşmak mümkinçiligine örän şatdygyny nygtap, myhman Türkmenbaşy Halkara deňiz portunda iň öňdebaryjy tehnologiýalaryň ulanylandygy üçin Türkmenistanyň Prezidentine sertifikaty hem-de degişli nyşany gowşurdy.
Hormatly Prezidentimiz Gurbanguly Berdimuhamedow dabara tamamlanandan soň, jemleýji söz bilen çykyş etdi.
Milli Liderimiz ýygnananlara ýüzlenip, abraýly halkara guramalaryň ýolbaşçylaryna Türkmenistanyň adyna aýdan mähirli sözleri üçin minnetdarlyk bildirdi. Döwlet Baştutanymyzyň belleýşi ýaly, ýurdumyz bu abraýly düzümleriň hyzmatdaşlyk etmäge taýýarlygyna ýokary baha berýär, şeýle hem foruma çykarylan zerur bolan we möhüm meselelerde mazmunly hem-de oňyn çemeleşmelere sarpa goýýar.
Hormatly Prezidentimiz Gurbanguly Berdimuhamedow gowşurylan sylaglar üçin minnetdarlyk bildirip, olary ilkinji nobatda, Türkmenistana, onuň halkyna hormat goýmagyň nyşany, Beýik Ýüpek ýoluny täzeden dikeltmäge, giň halkara hyzmatdaşlygy giňeltmäge, şol hyzmatdaşlykda deňhukuklylyk, ynanyşmak, özara düşünişmek we açyklyk ýagdaýynyň berkarar bolmagyna ýurdumyzyň uly goşandynyň ykrar edilmesi hökmünde kabul edýändigini belledi.
Türkmenistan bu ýörelgelere pugta we bütinleý ygrarlydyr hem-de häzir olaryň üstüniň hakyky, anyk işler bilen ýetirilmegi üçin hemme mümkin bolan işleri amala aşyrýar diýip, milli Liderimiz belledi. Biziň ýurdumyz iri düzümleýin, ulag-kommunikasiýa we energetiki taslamalary durmuşa geçirýär, halkara hyzmatdaşlygyň ygtybarlylygyny, onuň netije bermegini ýokarlandyrmaga gönükdirilen möhüm netijeli başlangyçlaryny öňe sürýär. Bularyň ählisi dünýäde esaslandyrylan derejede ünsi çekýär hem-de möhüm bolan oňyn bahany emele getirýär.
Döwlet Baştutanymyz häzirki halkara forumyň çagyrylmagynyň we syýasatçylar, hünärmenler, bilermenler, köpçülikleýin habar beriş serişdeleri tarapyndan oňa bildirilen giň gyzyklanmanyň häzirki zaman şertlerinde Beýik Ýüpek ýoluny täzeden dikeltmek pikiriniň neneňsi uly ähmiýete eýe bolýandygyny habar berýändigine ynam bildirdi. Şunuň bilen baglylykda, diňe bir söwdada, ykdysadyýetde, maýa goýumlarda däl, eýsem, syýasatda, medeniýetde, ynsanperwer gatnaşyklarda, ýurtlaryň we halklaryň arasynda dostlugy hem-de hyzmatdaşlygy pugtalandyrmak işinde hem geljek açylýar.
Häzirki forum bu işlere ýardam bermäge, pikir alşylýan, özara hereket etmegiň netijeli nusgalary işlenilip taýýarlanylýan, hünär derejesinde gymmatly gatnaşyklaryň üstünde işlenilýän meýdançalaryň biri bolmaga gönükdirilendir diýip, milli Liderimiz belledi. Munuň özi mundan beýläk anyk işleri alyp barmak üçin örän möhümdir we örän peýdalydyr.
Hormatly Prezidentimiz forumyň açylmagy bilen ýygnananlary ýene bir gezek gutlady we oňa gatnaşyjylara uly üstünlikleri arzuw edip, bu ýerden ugrady.
Şeýle hem şu gün döwlet Baştutanymyz ikitaraplaýyn duşuşyklaryň birnäçesini geçirdi.
Soňra “Beýik Ýüpek ýoly — täze ösüşlere tarap” atly halkara forum umumy mejlis bilen işini dowam etdi. Onuň gün tertibine ulag ulgamynda özara bähbitli hyzmatdaşlygy giňeltmek, onuň netijeli görnüşlerini işläp taýýarlamak bilen bagly meseleleriň giň topary girizildi. Halkara deňiz portlarynyň dünýä ykdysadyýetine täsiri, multimodal üstaşyr-ulag geçelgelerini döretmek, logistika, maýa goýum işi, işewür gatnaşyklary höweslendirmek ýaly meseleler gyzyklanma bilen ara alnyp maslahatlaşyldy.
Foruma gatnaşyjylar onuň ähmiýetini belläp, Bitarap Türkmenistanyň we onuň milli Lideriniň bu möhüm ugurda netijeli hyzmatdaşlygy berkitmäge goşandyna ýokary baha berdiler. Bellenilişi ýaly, biziň ýurdumyz döredijilikli ylalaşdyryjylyk syýasatyna üýtgewsiz ygrarly bolmak bilen, durnukly ösüşiň we durmuş-ykdysady rowaçlygyň esasy şertleriniň biri, kuwwatly birleşdiriji serişde bolup durýan sebit we dünýä ulag düzümini döretmäge öňdengörüjilikli we täzeçil çemeleşmäni görkezýär. Mysal üçin, Türkmenistanyň Prezidenti Gurbanguly Berdimuhamedow şu maksatlarda Hazar, Gara deňzi, Baltika we Ortaýer deňzi sebitleriniň, Günorta we Günorta-Gündogar Aziýanyň, Ýakyn Gündogaryň we Aziýa — Ýuwaş ummany sebitleriniň mümkinçiliklerini ulanmak boýunça birnäçe başlangyçlary öňe sürdi.
Şunuň bilen baglylykda, Türkmenistanyň abraýly halkara guramalar we düzümler, şol sanda BMG we onuň esasy ýöriteleşdirilen edaralary we komissiýalary, şeýle hem ÝHHG, YHG, GDA, Halkara awtomobil ulaglary birleşigi (MSAT) Ýewropa — Kawkaz — Aziýa (TRASEKA) ulag geçelgesi boýunça hökümetara komissiýa we beýlekiler bilen özara gatnaşyklarynyň okgunly häsiýetini bellemek gerek.
“Beýik Ýüpek ýoly — täze ösüşlere tarap” atly halkara forumyň jemleri boýunça degişli Jarnama kabul edildi, onda duşuşyga gatnaşyjylaryň uzak möhletleýin geljegi nazara almak bilen, umumy abadançylygyň we rowaçlygyň bähbidine laýyk gelýän häzirki zaman dünýä ulag ulgamyny döretmek boýunça döwletara we sebitara gatnaşyklara täze itergi bermäge ymtylmalary öz beýanyny tapdy.


text:
Bugün meniň duşan zadyma siz duşsaňyz näme ederdiňiz?
Hiç kim bilen işim bolman arkaýyn öz özüme gidip barýarkam… Birden, gymyldap duran birzat gördüm…
Birhili bolup gitdim… Ýöne derrew özüme geldim, we surata alaýyn diýdim bul ýylany.
Soň, bir seretsem bir ýaşuly elinde ýene bir ýylan bilen gelýär.
Indi olaryň sany 2 boldy.
Ýaşulydan ýylanlar bilen näme edýänligini soramana çekindim. Wagtymy ýitirmänjik (ýa-da dirikäm) olaryň ýanyndan gaýtdym.
Meniň surada düşürip durşumy gören ýaşuly ýüzüni turşadyp, birhili seretdi maňa…


text:
“Türkmenhimiýa” döwlet konserni tehniki ýoduň önümçiligini artdyrýar
2017-nji ýylyň birinji ýarymynda Türkmenistanyň ykdysadyýetiniň senagat pudagynyň ösüşiniň jemleri barada habar berildi.
Hasabatda bellenilişi ýaly, Senagat ministrligi boýunça degişli döwürde öndürilen önümleriň umumy möçberi 112,6 göterim ýerine ýetirildi.
Dokma senagaty ministrligi boýunça önümçilik meýilnamasy 111,8 göterim berjaý edildi.
“Türkmenhimiýa” döwlet konserni boýunça hasabat döwründe meýilnama 105,2 göterim, şol sanda tehniki ýoduň öndürilişi boýunça tabşyryk 122,4 göterim berjaý edildi.
TDH


text:
Nebit çykarylyşyny çäklendirmek boýunça OPEC+ ylalaşygyna girýän döwletler dekabr aýynda ylalaşygy 125 göterim ýerine ýetirdiler. Bu barada metbugat maslahatynda Kuweýtiň nebit, suw serişdeleri we elektroenergetika ministri Bahit ar-Raşid aýtdy, diýip Rus Nebitgaz habarlar agentligi habar berýär. «Ylalaşygy ýerine ýetirmekligiň derejesi garaşyşymyzdan has ýokary boldy we dekabr aýynda 125 göterime ýetdi» diýip ol käbir ýurtlaryň nebit çykarylyşyny çäklendirmek boýunça meýilnamany artygy bilen ýerine ýetirendigini aýtdy.
«Biz Omanda geçiriljek monitoring komitetiniň mejlisinde ylalaşykdan çykmagyň strategiýasyny maslahatlaşmagy meýilleşdirmeýäris. Iýun aýynda biziň duşuşygymyz bazar ýagdaýyna, ylalaşygyň ýerine ýetirilişine gönükdiriler.» diýip, onuň aýdanlaryny TASS getirýär. Nebitiň ýokary bahalarynyň bolmagy ylalaşygyň şertlerine täsir edýärmi diýlip soralanda, ol şeýle jogap berdi: «Biz ylalaşygy ýerine ýetirmegiň tarapdar. Biz bahalara däl-de, üns bilen bazara syn edýäris».
Öňräk, RF-iň energetika ministri Aleksandr Nowagyň belleýşi ýaly, nebitiň bahalarynyň ýokarlanmagy ylalaşyga howp salmaýar. Onuň sözlerine görä, Russiýa ilkinji nobatda isleg bilen teklibiň deňagramlylygyna üns berýär, bahalar esasy zat däl. Onuň şeýle hem belleýşi ýaly, Energetika ministrligi bahalaryň ençeme ýyldan soň ilkinji gezek 70 dollardan geçendigine garamazdan, 2018-nji ýylda nebitiň barreliniň bahasynyň 50-60 dollar boljakdygy hakyndaky çaklamasyny saklaýar.


text:
30 Mart 2015 Pazartesi
Gazagystanda Türkmenistanyň Bitaraplygynyň 20-Ýyllygy Mynasybetli Dabara Geçirildi http://www.turkmenhabargullugy.com/haber.php?haber_id=2913
Türkmenistanyň Hemişelik Bitaraplygynyň şanly 20 ýyllygy hem-de 2015-nji ýylyň Bitaraplyk we Parahatçylyk ýyly diýlip yglan edilmegi mynasybetli, 2015-nji ýylyň 22-nji martynda Gazagystan Respublikasynyň Aktau şäherinde Türkmenistanyň Konsullygy tarapyndan türkmen ak öýleri gurnalyp, Nowruz baýramy geçirildi.
Welaýat häkiminiň birinji orunbasary S.Aldaşew, Aktau şäheriniň häkimi Ý.Žanburşin, Ş.Ýesenow adyndaky Uniwersitetiniň rektory A.Botebekow, bu ýerde ýerleşýän Konsullyk edaralarynyň ýolbaşçylary, şäheriň ýaşuly-weteranlary Konsullyk tarapyndan gurnalan ak öýe girip gutlag sözlerini aýtdylar we olara milli türkmen tagamlary hödür edildi.
Şeýle-de Mangistau welaýatyna Türkmenistandan göçüp gelen ildeşlerimiz, türkmen diasporasynyň agzalary, bu ýerde okaýan talyplarymyz Nowruz baýramy we Bitaraplyk we parahatçylyk ýyly mynasybetli geçirilen çärede türkmen-gazak dostlugyny wasp edýän aýdymdyr sazlar bilen dabaranyň şowhunyny has-da artdyrdylar.
Kaydol: Kayıt Yorumları (Atom)


text:
ABŞ-nyň döwlet sekretary Reks Tillerson ýer şarynyň günbatar böleginiň ýurtlaryny Orsýetiň we Hytaýyň regiondaky hereketlerinden “howatyr” bolmaga we ABŞ bilen işleşmäge çagyrdy.
“Latin Amerika diňe öz halklarynyň bähbidini göz öňünde tutýan täze imperiýa güýçler gerek däl diýip, Tillerson 1-nji fewralda regional ýurtlara saparynyň başynda Meksika ugramagynyň öňüsyrasynda Tehasda eden çykyşynda aýtdy.
Tillerson “güýçli guramalaryň we hökümetleriň öz halklaryna hem-de öz garaşsyzlygyny ýer şarynyň günbatar böleginde häzir peýda bolýan potensial basyp alyjy oýunçylardan goramaga jogapkärdigini” aýtdy we Orsýetiň “regionda ornaşmagynyň barha güýçlenmeginiň aladalandyrýandygyny” belledi.
Tillerson Moskwanyň “demokratik gymmatlyklara eýermeýän ýa-da hormat goýmaýan dostlukly däl režimlere ýarag we harby enjamlary satmagyny dowam etdirýändigini” belledi. Emma ol häzirki wagtda Çiliniň, Argentinanyň, Braziliýanyň we Perunyň iň uly söwda partnýory bolup durýan Hytaý babatynda has berk sözledi.


text:
Türkmenistanyň Prezidenti Gurbanguly Berdimuhamedow Hindistan Respublikasynyň täze bellenen Türkmenistandaky Adatdan daşary we Doly ygtyýarly ilçisi Azar Abul Hasan Hany kabul etdi. Ol döwlet Baştutanyna ynanç hatyny gowşurdy.
Diplomat milletiň Liderine Hindistan Respublikasynyň Prezidenti Ram Nath Kowindiň we Premýer-ministri Narendra Modiniň mähirli sözlerini we ähli ugurlarda türkmen-hindi gatnaşyklaryny işjeňleşdirmäge taýýardygy barada aýdanlaryny ýetirdi. Şunda, Hindistanyň Türkmenistanyň Prezidenti tarapyndan geçirilýän we sebit hem-de ählumumy möçberde abadançylygyň, ösüşiň bähbitlerine laýyk gelýän döredijilikli parahatçylyk söýüjilik syýasatyna ýokary baha berýändigi we ony goldaýandygy aýdyldy.
Prezident Gurbanguly Berdimuhamedow Türkmenistanyň Günorta Aziýa döwletleri, aýratyn-da, sebit möçberdäki möhüm taslamalary durmuşa geçirmekde ygtybarly hyzmatdaş bolan Hindistan bilen däp bolan gatnaşyklaryň berkidilmegine gyzyklanma bildirýändigini belläp, iki döwletiň arasyndaky hyzmatdaşlygyň döwrüň talabyna we ikitaraplaýyn bähbitlere laýyk gelýän täze hile eýe bolýandygyny we onuň üstüniň täze mazmun bilen ýetirilýändigini aýtdy.
Duşuşygyň dowamynda Aziýa sebitiniň döwletleriniň durmuş-ykdysady taýdan durnukly ösüşine, ählumumy energetika howpsuzlygynyň üpjün edilmegine gönükdirilen Türkmenistan-Owganystan-Pakistan-Hindistan gaz geçirijisiniň gurluşygy boýunça taslamany iş ýüzünde durmuşa geçirmek meselelerine aýratyn üns berildi. Munuň özi Ýewraziýa yklymynda parahatçylygyň, dostlugyň we uzakmöhletleýin hyzmatdaşlygyň köprüsine öwrüler.
Türkmenistanyň Prezidenti hem-de ilçi soňky ýyllarda döwletara gatnaşyklarynyň sazlaşykly ösüşe eýe bolýandygyny kanagatlanma bilen belläp, Söwda, ykdysady, ylym we tehnologiýa boýunça hyzmatdaşlyk baradaky Hökümetara türkmen-hindi toparyna möhüm ähmiýet berilýändigini, şeýle hem deňhukuklylyk we özara bähbitli esasda ýola goýulýan hyzmatdaşlygyň möhüm ugurlaryny kesgitlemekde esasy orun eýeleýän dürli derejedäki ikitaraplaýyn duşuşyklaryň yzygiderli dowam etdirilmelidigini nygtadylar.
Energetika we ulag pudaklary ýaly möhüm ugurlardaky tagallalaryň utgaşdyrylmagy wajyp bolup durýar. Türkmenistan bu babatda ýük daşamak üçin has amatly ugurlary üpjün edýän halkara ulag-üstaşyr geçelgelerini döretmek boýunça möhüm başlangyçlary öňe sürýär.


text:
Turgut Özal
Turgut Özal (1923-1993).
1950-nji ýylda Stambul tehniki uniwersitetini tamamlaýar. Üç ýyllap ABŞ halkara bankynda işleýär. Birnäçe ýyllap Turkiýäniň Döwlet planlaşdyryş guramasyna ýolbaşçylyk edýär. Bazar ykdysadyýetiniň işjeň tarapdary. 1979-njy ýylda Süleýman Demireliň hökümetiniň düzümine girdi. Türkiýäni soňky 20 ýyllykda düýpli ösüşlere getiren, 1980-nji ýylyň 24-nji ýanwaryndaky özgerdişler baradaky kararyň awtorlarynyň biri. Harby hökümetde (1980-1982) premýer-ministriň orunbasary boldy. Onuň esaslandyran Ene Watan Partiýasy (ANAP) 1984-nji ýylyň noýabryndaky saýlawlarda ýeňiş gazandy. Ol harby hökümetiň ýerine raýat hökümetini düzdi. Saýlawlaryň öň ýanynda T.Özal asyryň aýagynda Turkiýäniň öz ösüşi boýunça Günbatar Ýewropanyň yzyndan ýetmelidigi baradaky sygary öňe sürdi. Öňde goýlan maksada ýetmek üçin onuň hökümeti 6 ýylyň içinde köp işleri etdi. 1989-njy ýylda ol Turkiýe Respublikasynyň prezidentligine saýlandy.
1980-nji ýylyň 24-nji ýanwarynda kabul edilen “ykdysadyýeti durnuklaşdyrmagyň maksatnamasy” şu aşaky zatlary amala aşyrmagy göz öňünde tutýardy:
a) bazar ykdysadyýetiniň ýörelgelerine eýerip, hususy pudaga artykmaçlyk bermeli, senagaty ösdürmek arkaly ýurduň ykdysady kuwwatyny artdyrmaly.
b) hususy maýanyň senagat pudagyna içgin aralaşmagyna ýol arçamaly.
ç) zähmet öndürijiligini artdyrmagyň hasabyna türk milli önümini beýleki ýurtlaryň önümi bilen bäsleşip biljek derejä çykarmaly. “Harydymyzy daşarky bazara çykarmaly ya-da tozup, ýok bolup gitmeli!” - ine, diýen şygar 80-nji ýyllaryň başynda gaty meşhurdy.
d) daşary ýurt maýasynyň Türkiýäniň ykdysadyýetine goşandyny höweslendirmek. Bu babatda T.Özal “Ertirki gün Ýaponiýa deňleşmek üçin, bu gün karz alanyň aýby ýok” diýmegi gowy görerdi.
e) bazar ykdysadyýeti şertlerinde döwlet pudagynyň kärhanalaryny üýtgedip gurmak, olara göýberilýän býujet serişdeleriniň azaldylmagy. Puluň hümmetsizlenmegi, iş üpjünçiligi we daşarky bergiler 80-nji ýyllarda Türkiýäniň öňünde duran iň ýiti meselelerdi. Puluň hümmetsizlenmeginiň derejesi 40%-te ýetipdi. 1989-njy ýylda 1980-nji ýyl bilen geňeşlendirilende harytlaryň bahalary ortaça 20 esse ýokarlandy. 80-nji ýyllaryň sepgidinde ýurtda 3,5-4 mln. adam işsizdi. 1989-njy ýylda Türkiýäniň daşarky karzlary 41 mlrd dollara ýetdi. Ähli girdejileriň 50%-ti bu bergileriň üzülmegi üçin sarp edilýärdi. Ine şu agyr ykdysady ýagdaýdan Türkiýäni alyp çykmak Turgut Özala başartdy. Geçirilen özgerdişleriň netijesinde 1980-1989-nji ýyllar aralygynda türk ykdysadyýetiniň ortaça ýyllyk ösüşi 4,2% boldy. 90-njy ýyllaryň başynda Türkiýedäki ykdysady özgerdişleriň depgini birneme gowşady. Onuň esasy sebäbi ýurduň içindäki syýasy dartgynlylyk we gatyşyk hökümetleriň oňşuksyzlygydy.
Häzirki wagtda Halkara Walýuta Gaznasy Türkiýedäki özgerdişleri goldamak üçin 4 mlrd. dollar karz berdi. Hususy pudagyň ösdürilmegi netijesinde türk ykdysadyýeti daşarky bazara niýetlenen ýokary hilli önümleri öndürip başlady. Häzir Türkiýe bir ýylda 65 müň maşyny eksport edýär. Umuman, Turgut Özalyň döwründe Türkiýäniň ykdysady pese gaçyşlygynyň öňi alnyp, indiki ösüşler üçin dogry badalgalar tapyldy. Aslynda türk milleti örän watançy halk. Olaryň watansöýüjiligini ýerlikli ulanyp, döwründe Atatürk Türkiýäniň garaşsyzlygyny gazanypdy. Turgut Özal hem türk halkynyň şol duýgularyna daýanyp, ýurdy galkyndyrmagy başarypdy.


text:
Özbegistanyň öňki prezidenti Yslam Karimowyň kiçi gyzy 2-nji fewralda ýurduň BMG-niň UNESCO çagalar fondundaky ilçisi wezipesinden çekildi. Lola Karimowa-Tillýaewa 2-nji fewralda berjaý eden bu karary barada bäş aý öňünden yglan edipdi.
“Şu gün meniň Özbegistanyň UNESCO-daky ilçisi wezipesindäki soňky günüm” diýip Karimowa-Tillýaewa aýtdy we özüniň “medeniýet, bilim, ylym we tebigaty goramak boýunça proýektlerde” işlemegi dowam etdirjekdigini mälim etdi.
Şeýle-de, 39 ýaşly Karimowa-Tillýaewa, 2002-nji ýylda esaslandyran ynsanperwer guramasynyň çäginde maýyp çagalara kömek bermek üçin “ynsanperwer işlerini dowam etdirjekdigini” aýtdy.
2016-njy ýylda ýogalan awtoritar prezident Yslam Karimow ýurdy 27 ýylyň dowamynda dolandyryp, başga pikirliligi rehimsiz basyp ýatyrypdy.
Yslam Karimowyň ozalky ýyllarda pop aýdymçy, moda dörediji we diplomat bolan uly gyzy 45 ýaşly Gulnara Karimowa häzir tussaglykda saklanýar.


text:
Gurban sözi arapçadan terjime edilende, ýakynlaşmagy aňladýan “k r b” kök işliginden ýasalan bolup, sözlükde Allatagala ýakynlaşdyrýan zat” diýen manyny berýär. Kuranda Hezreti Adam atanyň iki oglunyň Allatagala beren gurbanlary-da bu işlik bilen getirilýär.
Olaryň biriniň mal-garadan, beýlekisiniň bolsa ak ekinden gurban berendigi hakynda aýdylýar. Il içinde aýdylýan “gurbanyň bolaýyn”, “janym gurban bolsun” we “gurbanyň gideýin” ýaly sözler-de “gurban” sözüniň sözlükdäki ulanylyşydyr. Gurhanda Hezreti Adam atanyň iki oglunyň Hudaý ýoluna gurbanlyk berendigi barada agzalyp geçilýär. Bu gurbanlygyň ýer ýüzündäki ilkinji gurbanlyk bolan bolmagy ýa-da olaryň öz kakalaryndan öwrenip, gurbanlygy ýerine ýetiren bolmaklary mümkin. Şeýlelikde, gurbanlyk bermek dessurynyň Adam atamyzdan bäri berjaý edilip gelinýänligi aýan bolýar.
Gurban baýramy Yslam äleminiň hijri-kamary ýyl hasabyna görä Zilhijje (Gurban aýy) aýynyň 10-13-nji günlerinde geçirilýän baýramydyr. Kuran-y Kerimde aýdylyşy ýaly, bu baýram hezreti Ybraýymyň sünneti hökmünde bellenilip gelinýär.
Gurbanlyk Resulallah (s.a.w.) tarapyndan ilkinji gezek hijretiň birinji ýylynda Medinede Allahyň emri dogrusynda ähli möminlere baýram hökmünde yglan edilýär we bu günlerde baýram namazyny okamak we gurbanlyk kesmek wajyp kylynýar.
Kuran-y Kerimiň iň köp üstünde durýan we hökümlerini kesgitlän baýramy bolan Gurban baýramy, degişli hadyslaryň habar bermegine görä, ýylyň iň gadyrly günüdir ýa-da haýyr taýdan arefe güni bilen deňdir. Arefe güni we Gurban baýramy günleri esasynda Yslamyň parzlaryndan biri bolan haj ybadatynyň wagtlarydyr.
Gurban baýramy, hezreti Ybraýymyň ogly Ysmaýyly (a.s.) gurban etmek islän, Jenab-y Hakyň-da bir uly goç iberip, ony halas eden gününde bellenýär. Bu baýramda Ybraýym pygambere goýlan hormat artyp, Allah ugrunda jany we maly pida etmekde, bu ýolda sabyr we mertlik görkezmekde olaryň nusga almalydygy ýene bir gezek ýatlanýar.
Resulallah (s.a.w.) baýram ýerine gelenleri gutlap, baýram namazyndan soňra sadaka hem sowgatlar berer eken, berilmegini ündär we bu berlenleriň günäleriň bagyşlanmagyna sebäp boljakdygyny aýdar eken.
Gurban kesmek maddy hal-ýagdaýy ýerinde bolanlar üçin wajyp bolan bir dini jogapkärçilikdir.
Gurban kesmegiň hikmetleri
* Her ybadat Allanyň emri bolandygy üçin berjaý edilýär. Allanyň emridigi üçin amal edilýän her ybadatda bize mälim ýa-da nämälim birnäçe hikmet bardyr. Kurany Kerimde gurban ybadatynyň hikmeti şeýle bildirilýär: “Allanyň özlerine ryzyk hökmünde beren haýwanlaryny soýanlarynda, Allanyň adyny ýatlamaklary üçin Biz her ymmata gurban ybadatyny berdik.”
* Gurban ybadatyny amal eden ynsan özüniň Allanyň emirlerine bolan baglylygyny pugtalandyrar, şükür borjuny berjaý etmäge çalşar.
* Gurbanlyk jemgyýetde doganlyk, arkalaşyk, pidakärlik we ýardamlaşmak duýgularyny kämilleşdirýär.
Gurban kesmegiň sogaby barada soran bir sahaba söýgüli Pygamberimiz: “Gurbanyň her bir gyly üçin bir sogap bardyr” diýip jogap berýär.
* Allanyň razylygy üçin kesilen gurbanlyk ahyretde geçilmesi kyn bolan syrat köprüsinde eýesi üçin münelge boljakdyr.
* Ybadatlar Allanyň emridigi üçin; her dürli peýda we hikmetlerinden has möhümi, Allanyň razylygyny gazanmak niýeti bilen amal edilmelidir. Bu nukdaýnazardan, gurban hem her dürli şahsy, jemgyýetçilik peýdalary bilen bir hatarda, Allanyň hoşnutlygyny we diňe Onuň razylygyny gazanmak maksady bilen berjaý edilmeli ybadatdyr.
Gurban ybadatynyň şerti gurban edilmegine rugsat berlen haýwanlardan birini gurbanlyk günlerinde kesmekdir. Bu sebäpden, gurban kesmek ýerine, gurbanlyk maly diriligine ýa-da onuň bahasyny bir garyba ýa-da haýyr-sahawat edarasyna bagyşlamak bilen gurban ybadatynyň berjaý edildigi bolmaz. Emma, gurbanlyk malyň bahasy başga birine berlip, öz adyňa gurban kesdirilip bilner.
Öz adyňdan gurbanlyk kesmegi başga birine hem tabşyrmak mümkin. Ýagny, gurban ybadatyny berjaý etmek isleýän kişi öz adyna gurbanlyk janlyny satyn almak we kesmek üçin ynamdar birine wekillik berip biler.
Sygyr we düýäni ýedi kişä çenli şärik bolup kesmek mümkindir. Emma goýun we geçini diňe bir adam gurban kesip biler, bular üçin şärik bolmak dogry hasaplanmaýar. Sygyr ýa-da düýe malyna şärik bolýanlaryň ählisi hem gurbanlyk niýeti bilen şärik bolmaly, aralaryndan bir kişi hem et almak niýeti bilen şäriklige goşulmaly däldir.
Gurbanlyk mal Gurban baýramynyň birinji, ikinji we üçünji günlerinde kesilýär. Birinji günde kesilmegi has sogaplydyr. Gurban kesmegiň wagty baýram namazynyň okalmagyndan soňradyr.
Hormatly Prezidentimiziň aladasy netijesinde däp-dessurlarymyz we urp adatlarymyz has giňden öwrenilýär. Bu Gurban baýramy babatda-da şeýledir. Soňky ýyllarda bu baýrama täze öwüşgin berlip, ol has giňden bellenilýär.
Pursatdan peýdalanyp, hormatly Prezidentimizi we ähli halkymyzy Gurban baýramy bilen gutlaýarys. Mukaddes Gurban aýynda berlen gurbanlyklar, edilen dilegler kabul bolsun!